**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Μαρτίου 2022, ημέρα Πέμπτη και ώρα 13.45΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Βασιλείου Διγαλάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού: «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των λεσχών φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός (e-sports), εργασιακός αθλητισμός, άλλες διατάξεις για τον εκσυγχρονισμό της αθλητικής νομοθεσίας και λοιπές διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αυγερινοπούλου Διονυσία – Θεοδώρα, Διγαλάκης Βασίλειος, Καράογλου Θεόδωρος, Κωτσός Γεώργιος, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Βαγενά - Κηλαηδόνη Άννα, Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, ξεκινάει η συνεδρίαση της Διαρκούς Επιτροπής Μορφωτικών Υποθέσεων της Βουλής. Θέμα της ημερήσιας διάταξης είναι η συνέχιση της επεξεργασίας και η εξέταση του σχεδίου νόμου του Υπουργείου Πολιτισμού και Αθλητισμού «Μέτρα αντιμετώπισης της οπαδικής βίας, ενίσχυση του θεσμικού πλαισίου λειτουργίας των φιλάθλων, αθλητικός εθελοντισμός, πνευματικός αθλητισμός, ηλεκτρονικός αθλητισμός, εργασιακός αθλητισμός και άλλες διατάξεις για τον εκσυγχρονισμό της ειδικής νομοθεσίας και λοιπές διατάξεις».

Σήμερα, έχουμε τη δεύτερη συνεδρίαση, με την ακρόαση των εξωκοινοβουλευτικών προσώπων. Σύμφωνα με τη χθεσινή απόφαση μας, έχουν κληθεί δεκατέσσερις φορείς. Εξ αυτών οι δύο και συγκεκριμένα ο Αθλητικός Εισαγγελέας, καθώς και ο Πρόεδρος της Ανώτατης Συνομοσπονδίας Γονέων Ελλάδας ενημέρωσαν ότι δεν μπορούν να παραστούν, αλλά θα καταθέσουν και οι δυο υπόμνημα. Να αναφερθώ στη διαδικασία, επειδή έχουμε σήμερα δύο συνεδριάσεις. Έχουμε μετά και τη συζήτηση επί των άρθρων και έχουμε και 12 φορείς.

Ο Κανονισμός της Βουλής προβλέπει 3 λεπτά, θα υπάρξει μια μικρή ανοχή, το πολύ μέχρι 4 λεπτά, για την αρχική τοποθέτησή σας. Στη συνέχεια, θα υποβληθούν ερωτήσεις από τα μέλη της Επιτροπής και θα έχετε και μια δευτερολογία, προκειμένου να απαντήσετε στις ερωτήσεις, που θα σας τεθούν.

Παρακαλώ πολύ, για την τήρηση του χρόνου -τρία λεπτά, υπενθυμίζω, με μια μικρή ανοχή, μέχρι τέσσερα λεπτά - προκειμένου να προλάβουν να τοποθετηθούν όλοι και να έχουν το χρόνο αυτό.

Θα ξεκινήσουμε από τον Πρόεδρο της Διαρκούς Επιτροπής Αντιμετώπισης της Βίας τον κ. Τσιχτή και στη συνέχεια, θα μιλήσει ο Αστυνομικός Υποδιευθυντής Προϊστάμενος της Υποδιεύθυνσης Αντιμετώπισης Βίας στους Αθλητικούς Χώρους ο κ. Χρονόπουλος.

Κύριε Τσιχτή, έχετε τον λόγο.

**ΑΧΙΛΛΕΑΣ ΤΣΙΧΤΗΣ (Πρόεδρος της Διαρκούς Επιτροπής Αντιμετώπισης της Βίας):** Σας ευχαριστώ πολύ, κύριε Πρόεδρε.

Τα τελευταία βίαια γεγονότα στη Θεσσαλονίκη, που είχαν αποτέλεσμα την άγρια δολοφονία του Άλκη Καμπανού και τον τραυματισμό άλλων νέων ανθρώπων, ενέτειναν την απαίτηση της κοινωνίας και του αθλητισμού, για την πάταξη της οπαδικής βίας, που, δυστυχώς, εμπεριέχει σήμερα έτσι, όπως έχει εξελιχθεί, στοιχεία οργανωμένης βίας του κοινού Ποινικού Δικαίου. Ο ίδιος ο Πρωθυπουργός, ο Κυριάκος Μητσοτάκης και ο Υφυπουργός Αθλητισμού, Λευτέρης Αυγενάκης, επέδειξαν άμεσα αντανακλαστικά και είμαστε σήμερα εδώ, για να συζητήσουμε τα νέα μέτρα για την αντιμετώπιση οπαδικής βίας, αλλά και άλλες διατάξεις, που αφορούν τον αθλητισμό. Τρεις είναι οι βασικοί άξονες του Μέρους Α΄ του νομοσχεδίου, για την αντιμετώπιση της οπαδικής βίας, στην οποία, λόγω και της ιδιότητάς μου, θα αναφερθώ.

Ο πρώτος άξονας είναι οι λέσχες φιλάθλων. Δημιουργείται με το νομοσχέδιο ένα ολοκληρωμένο πλαίσιο λειτουργίας, οργάνωσης, στέγασης, ανάληψης ευθύνης από τις ΠΑΕ, ΚΑΕ και τα ερασιτεχνικά σωματεία, σε περίπτωση τέλεσης πράξεις βίας, από μέλη των αναγνωριστικών λεσχών και τέλος, επιβολής ποινικών και διοικητικών κυρώσεων, σε περίπτωση παραβίασης του νόμου και των υποχρεώσεων τους. Με τις διατάξεις αυτές, σε συνδυασμό με τη δημιουργία ψηφιακού μητρώου μελών λεσχών φιλάθλων, μπαίνει τάξη, διαφάνεια και οργάνωση στις λέσχες φιλάθλων, ώστε, επιτέλους, ο καθένας να αναλάβει τις ευθύνες του - πολιτεία, αθλητικοί σύλλογοι, φυσικά πρόσωπα - ώστε να μην κατηγορούνται άδικα, όταν δεν ευθύνονται, αλλά και να τιμωρούνται, όταν ευθύνονται.

Θεωρώ ότι προς τη σωστή κατεύθυνση είναι το Άρθρο 3, παράγραφος 1 του Μέρους Α΄ του νομοσχεδίου, αναφορικά με την ευθύνη των αθλητικών σωματείων ΠΑΕ, ΚΑΕ για πράξεις βίας, που τελούνται από μέλη αναγνωρισθεισών λεσχών, σε περιπτώσεις που αναφέρονται αναλυτικά στο εν λόγω άρθρο. Με τον τρόπο αυτόν, δηλαδή της ευθύνης των αθλητικών σωματείων, θα υπάρξει και θα ενταθεί ο έλεγχος και η εποπτεία από τα νομικά αυτά πρόσωπα προς τις αναγνωρισμένες λέσχες φιλάθλων, με άμεσο θετικό αντίκτυπο, την αντιμετώπιση της οπαδικής βίας. Το τελευταίο διάστημα ακούγεται από κάποιους ότι η Κυβέρνηση και το Υφυπουργείο Αθλητισμού δεν επιθυμούν τη λειτουργία των λεσχών φιλάθλων και αυτό, εν μέρει, είναι αλήθεια. Πράγματι, δεν επιθυμεί την ύπαρξη και λειτουργία των παράνομων και μη αναγνωρισμένων λεσχών, που κάποιες από αυτές, δυστυχώς, είναι γκέτο παρανομίας και οργανωμένου εγκλήματος. Επιθυμεί, όμως, διακαώς τη λειτουργία των νόμιμων και αναγνωρισμένων λεσχών φιλάθλων, παρέχοντας για πρώτη φορά, ένα ολοκληρωμένο πλαίσιο λειτουργίας τους. Λέσχες, που θα προάγουν τον αθλητισμό και το φίλαθλο πνεύμα.

Ο δεύτερος άξονας του νομοσχεδίου αφορά την αυστηροποίηση των ποινών, όπως προβλέπονται στο άρθρο 4 του Μέρους Α΄, για μία σειρά πράξεων βίας, στα πλαίσια αθλητικών διοργανώσεων. Ιδιαίτερη αναφορά θα ήθελα να κάνω στην επαναφορά του ιδιώνυμου, για την απαγόρευση μετατροπής και αναστολής της επιβαλλόμενης ποινής. Συμφωνώ απόλυτα τόσο με την αυστηροποίηση των ποινών, όσο και με την επαναφορά του ιδιώνυμου, διότι στην παρούσα συγκυρία η κατάσταση έχει φτάσει στο απροχώρητο και απαιτούνται δραστικότατα μέτρα.

Ο τρίτος άξονας είναι η επιβολή των διοικητικών κυρώσεων σε αθλητικά σωματεία ΠΑΕ, ΚΑΕ, σε σοβαρές περιπτώσεις τέλεσης επεισοδίων, ρατσιστικών συμπεριφορών κλπ.. Στο άρθρο 7, ιδιαίτερα κρίσιμη θεωρώ ότι είναι η παράγραφος 4, η οποία προβλέπει διοικητικές ποινές, σε ιδιοκτήτες ή εκδότες εντύπων ή διαχειριστές εντύπων ή του ηλεκτρονικού τύπου, που παροτρύνουν, υποκινούν, ενθαρρύνουν πράξεις βίας, ρατσιστικές συμπεριφορές, που κατά την άποψή μου, αποτελούν σοβαρή αιτία πρόκλησης πράξεων βίας. Στη διαδικασία επιβολής διοικητικών κυρώσεων, όπως αναλύονται στο άρθρο 7, ιδιαίτερα αναβαθμισμένο ρόλο και αρμοδιότητες αναλαμβάνει η ΔΕΑΒ, με την κλήση σε ακρόαση του ελεγχόμενου φυσικού ή νομικού προσώπου, καθώς και την εισήγηση της στον Υφυπουργό Αθλητισμού ή στο αρμόδιο όργανο για την επιβολή της ποινής και το ύψος αυτής. Αρμοδιότητες που απαιτούνται την αναβάθμιση της ΔΕΑΒ, για να ανταποκριθεί στο ρόλο της, η οποία και θα λάβει χώρα, πολύ σύντομα, όπως, ήδη, έχουμε συζητήσει με τον Υφυπουργό Αθλητισμού. Η διερεύνηση της κάθε υπόθεσης από τη ΔΕΑΒ και η εισήγησή της στο αρμόδιο όργανο αυξάνει τα εχέγγυα της αντικειμενικότητας και της ορθότητας της τελικά επιβαλλόμενης ποινής.

Τα υπόλοιπα μέρη και διατάξεις του νομοσχεδίου θεσπίζουν, για πρώτη φορά, μέχρι σήμερα και ορίζουν το πλαίσιο για άλλες μορφές αθλητισμού, όπως τον πνευματικό, τον ηλεκτρονικό, τον εργασιακό, αναπτύσσοντας και διευρύνοντας, εν τέλει, τον ίδιο τον αθλητισμό στο σύνολό του.

Τελειώνοντας, το νομοσχέδιο, κατά την άποψή μου, είναι προς τη σωστή κατεύθυνση με την απαραίτητη προϋπόθεση ότι θα εφαρμοστεί άμεσα και στο σύνολό του. Η πάταξη της οπαδικής βίας είναι απολύτως αναγκαία για τον αθλητισμό, την απαιτεί η κοινωνία, την επιζητούν οι πολίτες και θεωρώ ότι το παρόν νομοσχέδιο δίνει τη δυνατότητα για την αντιμετώπιση του προβλήματος στο σύνολό του. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κ. Τσιχτή και τον λόγο θα λάβει ο κ. Χρονόπουλος και στη συνέχεια, ο κ. Κολυμπάδης, Γενικός Γραμματέας της Ελληνικής Ολυμπιακής Επιτροπής.

Κύριε Χρονόπουλε, έχετε το λόγο.

 **ΘΕΟΔΩΡΟΣ ΧΡΟΝΟΠΟΥΛΟΣ (Αστυνομικός Διευθυντής – Προϊστάμενος της Υποδιεύθυνσης Αντιμετώπισης Βίας στους Αθλητικούς χώρους – Υ.Α.Β.Α.Χ.):** Ευχαριστώ πολύ, κύριε Πρόεδρε.

Αρχικά να τοποθετηθώ ότι είμαστε υπέρ του συγκεκριμένου νομοσχεδίου και όλων των νομοσχεδίων, που έχουν προηγηθεί, το τελευταίο χρονικό διάστημα, καθώς μας λύνουν ουσιαστικά τα χέρια, για να δράσουμε καλύτερα και να είμαστε πιο αποτελεσματικοί, ως Ελληνική Αστυνομία.

Ο χουλιγκανισμός γενικότερα - γιατί είμαστε αντίθετοι με τον όρο οπαδική βία, η βία θα λέγαμε ότι είναι κοινή, απλά αντιμετωπίζεται σε διάφορους χώρους - μπορεί να αντιμετωπίστηκε, σε ορισμένες χώρες και να περιορίστηκε σημαντικά, ωστόσο ποτέ δεν εξαφανίστηκε, είναι ένα δυναμικό φαινόμενο, ένα πολυπαραγοντικό φαινόμενο, που από μόνο του αυτό σημαίνει, ότι η μαγική λέξη για τη διαχείρισή του και στη συνέχεια επίλυσή του είναι η συνεργασία.

Για να μην καταχρώμαι το χρόνο, ήθελα δύο παρατηρήσεις επί του νομοσχεδίου.

Η μία αφορά στο άρθρο 4, στα αδικήματα βίας, με αφορμή τις αθλητικές εκδηλώσεις ή το αθλητικό υπόβαθρο, στην τροποποίηση του άρθρου 41στ’ και στην παρ. ε’, όπου γίνεται λόγος για τα καλυμμένα χαρακτηριστικά του προσώπου των φιλάθλων. Εδώ θέλω να τονίσω ότι στην πράξη, σε ένα γήπεδο 20.000 – 30.000 ατόμων, αντιλαμβάνεστε ότι θα είναι ιδιαίτερα δύσκολο να γίνονται συνεχώς δικογραφίες, το πιο εύκολο και το πιο δύσκολο συλλήψεις, σε άτομα που φοράνε απλά κάποιο ρούχο, το οποίο καλύπτει τα χαρακτηριστικά τους. Για να είμαι πιο συγκεκριμένος, ενδεχομένως, η πρόταση θα ήταν να λειτουργεί η κάλυψη των χαρακτηριστικών, ως επιβαρυντικός παράγοντας, στην περίπτωση που κάποιος διαπράττει ένα αδίκημα, που προβλέπεται στον αθλητικό νόμο.

Μια δεύτερη παρατήρηση, τυπική και όχι ιδιαίτερα ουσιαστική, στο Ψηφιακό Μητρώο Μελών Λεσχών Φιλάθλων, όπου στην παράγραφο 2, προβλέπεται ότι πρόσβαση στο Μητρώο, για λόγους δημόσιας ασφάλειας, έχει η Αστυνομική Διεύθυνση Πρόληψης Αθλητικής Βίας. Για την ουσία, να πω ότι δεν υπάρχει στο παρόν οργανόγραμμα της Ελληνικής Αστυνομίας τέτοιου είδους υπηρεσία, θα ήταν καλό να αντικατασταθεί με το «οι αρμόδιες υπηρεσίες της Ελληνικής Αστυνομίας», γενικότερα.

Όσον αφορά τους ελέγχους, που πραγματοποίησε η Αστυνομία, τα τελευταία δύο χρόνια, αντιλαμβάνεστε ότι δεν είναι ιδιαίτερα κατατοπιστικοί, λόγω της πανδημίας που υπάρχει στη χώρα μας και λόγω των περιορισμών, που υπήρχαν, τόσο στους αριθμούς των φιλάθλων, αλλά και νωρίτερα, όπου δεν υπήρχαν καθόλου φίλαθλοι. Οπότε, δεν μπορούμε να βγάλουμε ιδιαίτερα χρήσιμα συμπεράσματα, όμως μπορούμε, από την εμπειρία μας, να σας θα σας παραθέσω κάποιες τάσεις, που παρουσιάζονται και αυτές έχουν να κάνουν κυρίως ότι τα εγκλήματα βίας, που έχουν να κάνουν με τον αθλητισμό, διαπράττονται πλέον κυρίως εκτός των αγωνιστικών χώρων και εκτός των συνδέσμων φιλάθλων. Γι’ αυτό, είμαστε και εμείς υπέρ στο να μην κλείσουν οι σύνδεσμοι των φιλάθλων, ωστόσο θα πρέπει να υπάρχει ένα συγκεκριμένο πλαίσιο, μέσα στο οποίο θα λειτουργούν.

Επίσης, παρουσιάζεται πολύ μεγάλη αύξηση στον αριθμό των ανηλίκων, που εμπλέκονται σε τέτοιου είδους περιστατικά βίας και αυτό θα πρέπει ιδιαίτερα να μας ανησυχήσει και, βέβαια, ότι σε ορισμένες περιπτώσεις άτομα, που δραστηριοποιούνται στις λέσχες φιλάθλων ή στα παραρτήματα αυτών, εμπλέκονται και με άλλα εγκλήματα του κοινού ποινικού δικαίου, όπως είναι η εκβίαση, όπως είναι η τοποθέτηση αυτοσχέδιων εμπρηστικών εκρηκτικών μηχανισμών και άλλου είδους συναφών εγκλημάτων.

Ευχαριστώ πολύ, στη διάθεσή σας, στη συνέχεια, για οποιαδήποτε άλλη ερώτηση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Κολυμπάδης.

**ΕΜΜΑΝΟΥΗΛ ΚΟΛΥΜΠΑΔΗΣ (Γενικός Γραμματέας της Ελληνικής Ολυμπιακής Επιτροπής – Ε.Ο.Ε.):** Κύριε Πρόεδρε, κυρίες και κύριοι βουλευτές, κύριε Υπουργέ, θα είμαι επιγραφικός, τηλεγραφικός.

Στο Πρώτο Μέρος, που αφορά στην οπαδική βία και στις λέσχες φιλάθλων, το νομοσχέδιο έχω την εντύπωση, ως και εκ της εμπειρίας μου, ως διατελέσαντος Προέδρου της ΔΕΑΒ, όπως ο κ. Τσιχτής τώρα, ότι κινείται στη σωστή κατεύθυνση, όμως, θεωρώ ότι θα μπορούσε να ήταν και λίγο περισσότερο τολμηρό.

Θα θέλαμε περισσότερη αναβάθμιση του ρόλου της Δ.Ε.Α.Β., όχι μόνο σε εισηγητικό απλό επίπεδο, αλλά και σε επίπεδο εισήγησης αποφασιστικής σημασίας. Στα μέτρα, για παράδειγμα, που επιβάλλονται, και σωστά, σαν αντικειμενική ευθύνη των σωματείων, εταιρειών εκμετάλλευσης αθλητικού θεάματος κ.λπ., όχι μόνο να επιβάλλεται, όπως λέει το νομοσχέδιο, απαγόρευση παρουσίας φιλάθλων στα γήπεδα κ.λπ., αλλά να υπάρχει ακόμα για παράδειγμα και η απαγόρευση τηλεοπτικής μετάδοσης, διότι αυτό είναι που πονάει, διότι από τα από τα εισιτήρια τα έσοδα δεν είναι και σοβαρά. Εκείνο που πονάει είναι η τηλεοπτική μετάδοση και τα τηλεοπτικά δικαιώματα.

Εν κατακλείδι, θα έλεγα από την εμπειρία μου ότι η βία και η οπαδική βία στην Ελλάδα έχει ονοματεπώνυμο, διεύθυνση και τηλέφωνο. Αν θέλουμε μπορούμε να τη βρούμε και να την πατάξουμε.

Στο Δεύτερο Μέρος «Αθλητικός Εθελοντισμός» θα ήθελα να συγχαρώ το Υπουργείο και ιδιαίτερα τον Υπουργό, γιατί, για πρώτη φορά, θεσμοθετείται πλαίσιο για τον εθελοντισμό. Είναι ένα πάρα πολύ καλό βήμα, προτείνω πρόβλεψη για απασχόληση εθελοντών και σε αθλητικούς φορείς και όχι μόνο για τις αθλητικές διοργανώσεις.

Στο Τρίτο Μέρος, στον Πνευματικό Αθλητισμό, κινείται προς τη σωστή κατεύθυνση, έπρεπε κάποια στιγμή να ξεκαθαριστούν ορισμένα πράγματα και διασαφηνίζονται.

Στο Τέταρτο Μέρος, «Ηλεκτρονικός Αθλητισμός», ήταν κάτι που έπρεπε να θεσμοθετηθεί και συγχαρητήρια στο Υπουργείο, έχω όμως μία ένσταση, γιατί ξεχωριστή ομοσπονδία, αφού όπως λέει το νομοσχέδιο πρόκειται για αναπαράσταση γνωστών αθλημάτων. Θα μπορούσε, για λόγους αποφυγής εξόδων, πρόσληψης προσωπικού κ.λπ., να δημιουργηθεί στην κάθε ομοσπονδία γνωστού αθλήματος και μια τεχνική επιτροπή, που θα αναφέρεται στο e-sport του συγκεκριμένου αθλήματος.

Στο ίδιο μέρος, θέλω να επισημάνω ότι είναι σωστή η παράταση ισχύος για τις ρυθμίσεις των προπονητών. Θα ήθελα, όμως, στο μεταξύ διάστημα, να γίνει και μία προσπάθεια, ώστε όλα τα ΤΕΦΑΑ της χώρας να αποκτήσουν ειδικότητες, για προπονητές όλων των ολυμπιακών αθλημάτων.

Στο μέρος Ζ΄, δεν έχουμε καμία παρατήρηση να κάνουμε, είναι σε σωστή κατεύθυνση, όπως και ο εργασιακός αθλητισμός. Έχουμε κάποιες παρατηρήσεις και από αθλητικές ομοσπονδίες μέλη μας για το Μέρος ΣΤ΄, όπου έχουμε συμμετοχή εκπροσώπων αθλητών και προπονητών στο διοικητικό συμβούλιο, τις οποίες θα σας υποβάλλω με υπόμνημα.

Τέλος, θα ήθελα να εκφράσω το παράπονο της Ελληνικής Ολυμπιακής Επιτροπής και ιδιαίτερα του προέδρου και εμού, ύστερα από εξουσιοδότηση της ολομέλειας, ότι παρά το γεγονός ότι έχουμε αποστείλει, από τις 12 Μαΐου 2021 και από τις 16 Δεκεμβρίου 2021, δυο τροποποιήσεις του καταστατικού μας, αν και παρήλθε τόσο μεγάλο χρονικό διάστημα, δεν έχουν υπεισέλθει στο υπό συζήτηση νομοσχέδιο, για να κυρωθούν με νόμο, όπως προβλέπει η ισχύουσα νομοθεσία. Θα ήθελα να παρακαλέσω τον Υπουργό, στην πρώτη ευκαιρία, αυτό να μπει σε ένα νομοσχέδιο, διότι έχουμε σοβαρά προβλήματα λειτουργίας στην Ολυμπιακή Επιτροπή. Άλλωστε, είναι διατάξεις, που αφορούν την καλή διακυβέρνηση και την καλή διοίκηση στο ολυμπιακό κίνημα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Μποροβήλος, πρόεδρος της Super League 1.

**ΓΕΩΡΓΙΟΣ ΜΠΟΡΟΒΗΛΟΣ (Πρόεδρος της Super League 1)**: Εμείς, όπως τοποθετηθήκαμε και στην αντίστοιχη μάζωξη, που έγινε στο ξενοδοχείο, υπό την πρωτοβουλία του κυρίου Αυγενάκη, κρίνουμε ότι το νομοσχέδιο σαφώς είναι προς τη σωστή κατεύθυνση. Πρέπει να γίνουν ενέργειες στο κομμάτι αυτό, που απασχολεί τον αθλητισμό και αρκετά, φυσικά, το ποδόσφαιρο, το κομμάτι της βίας.

Εμείς έχουμε κάποιες ενστάσεις, όσον αφορά την έδρα των λεσχών, που προτείνεται να είναι στα γραφεία των ΠΑΕ. Νομίζουμε ότι πρακτικά αυτό είναι αδύνατον και δεν εξυπηρετεί και σε κάτι ιδιαίτερα. Επίσης, οι ΠΑΕ να ευθύνονται απολύτως φυσιολογικά για ό,τι γίνει, μέσα στο γήπεδο, όμως, δεν μπορεί να φέρει ευθύνη για ό,τι κάνουν τα μέλη λεσχών εκτός γηπέδου. Νομίζω, ότι εκεί είναι θέμα, που πρέπει να επιλαμβάνεται η αστυνομία και φυσικά, στη συνέχεια, η αθλητική δικαιοσύνη. Ευελπιστούμε, ότι θα έχουμε πάρα πολλά οφέλη από την τιμωρία φυσικών προσώπων, διότι απολύτως φυσιολογικά υπάρχει τιμωρία στις ΠΑΕ, όταν επιδεικνύουν παραβατική συμπεριφορά, εντός του γηπέδου, αλλά ταυτόχρονα πρέπει να υπάρχει και τιμωρία στα φυσικά πρόσωπα, όταν επιδεικνύουν παραβατική συμπεριφορά, τόσο για τα ίδια όσο και για τυχόν φίλους τους, οι οποίοι προσπαθούν να μιμηθούν αυτά, τα οποία έκαναν και μέχρι πρότινος, στην ουσία δεν είχαμε καμία τιμωρία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Λεουτσάκος, πρόεδρος της Super League 2.

**ΛΕΩΝΙΔΑΣ ΛΕΟΥΤΣΑΚΟΣ (Πρόεδρος της Super League 2)**: Εμείς είχαμε τοποθετηθεί και στην προηγούμενη σύσκεψη, που είχαμε ξαναβρεθεί πάλι. Είχαμε ταυτιστεί και συμφωνούμε με το νόμο. Σαφώς, θα πρέπει να υπάρχουν νόμοι και να τηρούνται, μετά και τα τραγικά γεγονότα. Απλά, εμείς θα θέλαμε να δούμε λίγο και το θέμα των γηπεδικών, γιατί σε εμάς οι ομάδες της κατηγορίας δεν έχουν γήπεδα δικά τους. Σαφώς, εκεί υπάρχει ένα θέμα και θα πρέπει να το δούμε λίγο, να παρθεί μια παράταση, γιατί όλα τα γήπεδα είναι δημοτικά και θα πρέπει να δούμε, σε εύλογο χρονικό διάστημα, πως πρέπει οι ομάδες να πορευτούμε σε αυτό το κομμάτι.

Κατά τα άλλα, ταυτιζόμαστε και σε ό,τι χρειαστεί, αν μπορούμε να βοηθήσουμε και εμείς, για να γίνει καλύτερος ο αθλητισμός και το ποδόσφαιρο, τις επόμενες μέρες.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Γαλατσόπουλος, πρόεδρος του Ελληνικού Συνδέσμου Ανωνύμων Καλαθοσφαιρικών Εταιρειών.

**ΕΥΑΓΓΕΛΟΣ ΓΑΛΑΤΣΟΠΟΥΛΟΣ (Πρόεδρος του Ελληνικού Συνδέσμου Ανωνύμων Καλαθοσφαιρικών Εταιριών - ΕΣΑΚΕ)**: Όσοι αγαπάμε και υπηρετούμε τον αθλητισμό, είμαστε οι πρώτοι, που επιθυμούμε την πάταξη της βίας. Η βία είναι ένα ξένο σώμα για τον αθλητισμό, τον οποίο μολύνει και δηλητηριάζει. Ο αθλητισμός πρεσβεύει αξίες, που δεν έχουν καμία σχέση με τη βία, διδάσκει σεβασμό και πολιτισμό.

Τα τελευταία χρόνια, τα φαινόμενα της βίας, με πρόσχημα τον αθλητισμό και όχι για τον αθλητισμό και την αγάπη για την ομάδα, πληθαίνουν, γίνονται πιο βάναυσα και δυστυχώς, στοιχίζουν ζωές πολλών νέων ανθρώπων. Συνεπώς, δεν μπορεί παρά να μας βρίσκει σύμφωνους η αυστηροποίηση των διατάξεων για τα εγκλήματα, που γίνονται με πρόσχημα τον αθλητισμό, της ανθρωποκτονίας με δόλο, της θανατηφόρας σωματικής βλάβης, της βαριάς σωματικής βλάβης και της φθοράς ξένης περιουσίας. Θεωρούμε, ότι ο αθλητισμός δεν πρέπει να είναι το θύμα της βίας και της εγκληματικής συμπεριφοράς μιας μειοψηφίας της κοινωνίας, που εισέβαλε στον αθλητικό χώρο και τον ταλαιπωρεί.

Οι ομάδες και οι σύλλογοι ζημιώνονται πολλαπλά από τις εκδηλώσεις βίας. Οι ομάδες δεν μπορούν, από τη στιγμή, που το φαινόμενο βίας έχει αποκτήσει τις σημερινές διαστάσεις, να αντιμετωπίσουν μόνες τους εκείνους, που εκδηλώνουν εγκληματικές συμπεριφορές. Χρειάζονται την αρωγή της πολιτείας και της αστυνομίας, που διαθέτουν την κατάλληλη υποδομή, για να αντιμετωπίσουν τη βία και δεν εννοώ μόνο τις κατασταλτικές δυνάμεις, αλλά την πρόσβαση στα συστήματα ασφαλείας και εποπτείας και τα μητρώα των επικίνδυνων ατόμων.

Θα συμφωνήσω και με τον κύριο Μποροβήλο, ότι αυτό που μας βρίσκει αντίθετους στο νομοσχέδιο, είναι η πρόβλεψη του άρθρου 3, παράγραφος 8, που έχει σχέση με τις ποινές, που επιβάλλονται και το δεύτερο κομμάτι, όσον αφορά τη συστέγαση των λεσχών με τις έδρες των είτε ΚΑΕ είτε ανωνύμων εταιρειών. Όπως είπε ο κύριος Μποροβήλος, συμφωνώ και εγώ, ότι ναι μεν οι ανώνυμες εταιρείες έχουν την ευθύνη για ό,τι συμβαίνει στο γήπεδο, αλλά, από εκεί και πέρα, πιστεύω ότι δεν μπορούν να ελέγξουν τι γίνεται στο δρόμο ή σε κάποιο σημείο κάποιας πόλης είτε λέγεται Θεσσαλονίκη είτε λέγεται Αθήνα. Όπως είπε και ο άνθρωπος της Αστυνομίας, ο κ. Χρονόπουλος, τα φαινόμενα, που παρατηρούνται, είναι ότι αυτά γίνονται εκτός γηπέδων, σε διάφορες περιοχές και το φαινόμενο της νέας ηλικίας.

Άρα, εμείς είμαστε διατεθειμένοι να συμβάλουμε στην πάταξη της βίας να συνεργαστούμε, για να αποτρέψουμε εγκληματικές συμπεριφορές. Δεν είμαστε, όμως, η Αστυνομία και δεν μπορούμε να αναλάβουμε αυτή την ευθύνη. Η θέσπιση εξοντωτικών ποινών, σε βάρος αθλητικών σωματείων, όχι μόνο δεν θα λύσει το πρόβλημα της βίας στους αθλητικούς χώρους, αλλά θα δημιουργήσει μεγαλύτερα προβλήματα, θα πλήξει την αξιοπιστία, την ανεξαρτησία και τη βιώσιμη ανάπτυξη.

Κύριοι Υπουργοί, κύριοι Βουλευτές, θεωρούμε και συμφωνούμε με την πρόβλεψη να τιμωρούνται όσοι πρωταγωνιστούν στα επεισόδια ή παροτρύνουν σε πρόκληση επεισοδίων και ρατσιστικών συμπεριφορών, με αυστηρότατες ποινές. Όμως, δεν είναι σωστό να τιμωρούνται για πράξεις άλλων, οι ομάδες ή οι επαγγελματικοί σύλλογοι συλλήβδην, εφόσον δεν πρόκειται για άμεση ευθύνη ή για μη τήρηση προληπτικών μέτρων. Εμείς θα προτείνουμε καλύτερο σχεδιασμό και συνεργασία και εφαρμογή των προληπτικών μέτρων, προκειμένου να προλαβαίνουμε να σβήνουμε φωτιές και να αποκλείονται από τους αθλητικούς χώρους άτομα, που έχουν καταδικαστεί και έχουν βεβαρημένο παρελθόν και από εκεί και πέρα, να δώσουμε έμφαση για τη συμμετοχή αθλητών και προπονητών στην εκπαίδευση νέων ανθρώπων, γιατί, πολύ κακώς, τα τελευταία χρόνια, έχει συνδεθεί ο αθλητισμός με το οπαδικό πνεύμα και όχι με το φίλαθλο και τη βία. Οι αθλητές και οι προπονητές αποτελούν ινδάλματα για τα νέα παιδιά και θα κατευθύνουν τους νέους προς τις πραγματικές αξίες του αθλητισμού.

Είμαστε βέβαιοι για την ειλικρινή πρόθεση του Υπουργείου, για την πάταξη της βίας. Είμαστε βέβαιοι, ότι απ’ τη σημερινή συζήτηση, μετά από τη συνεργασία όλων μας, της πολιτείας, της αστυνομίας, θα διαμορφώσουμε ένα κοινό πλαίσιο, εναντίον των φαινομένων της βίας, το οποίο οφείλουμε να υπερασπιστούμε και να εφαρμόσουμε για να μην θρηνήσουμε άλλα θύματα. Πιστεύω, ότι είναι κοινωνική επιταγή και υποχρέωση όλων, να τελειώσουμε με τη βία, με πρόσχημα τον αθλητισμό.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κύριο Γαλατσόπουλο, από την ΕΣΑΚΕ. Το λόγο έχει ο κ. Ευσταθόπουλος από την Ε.Σ.Ο.

**ΕΥΣΤΑΘΙΟΣ ΕΥΣΤΑΘΟΠΟΥΛΟΣ (Πρόεδρος της Ελληνικής Σκακιστικής Ομοσπονδίας - Ε.Σ.Ο.):** Ευχαριστώ, κύριε Πρόεδρε.

Αξιότιμε κύριε Πρόεδρε, σας ευχαριστώ κα εκ μέρους της Ελληνικής Σκακιστικής Ομοσπονδίας, για την πρόσκληση. Αξιότιμε κύριε Υπουργέ και αξιότιμες κυρίες και κύριοι βουλευτές, αυτές τις ημέρες, συζητείται στη Βουλή ένα πολύ σημαντικό νομοσχέδιο όσον αφορά στα πνευματικά αθλήματα - ένα από τα κεφάλαιά του είναι τα πνευματικά αθλήματα, τα οποία, για πρώτη φορά, αντιμετωπίζονται από την νομοθεσία, ως τέτοια. Και αυτό είναι κάτι που, αν αξιοποιηθεί σωστά, μπορεί να ανοίξει νέους ορίζοντες, για τη διάδοση και την ανάπτυξή τους.

Είναι γνωστό ότι το σκάκι, το οποίο εκπροσωπώ εδώ, έχει πολύ σημαντικά ευεργετικά αποτελέσματα, ειδικά στα νέα παιδιά και στη διαπαιδαγώγησή τους και στο χαρακτήρα τους και στη διαμόρφωση του χαρακτήρα τους και, συνεπώς, και στην ελληνική κοινωνία.

Σχετικά με το κείμενο του σχεδίου νόμου, που βρίσκεται υπό συζήτηση, θα θέλαμε να εκφράσουμε, καταρχάς, την ικανοποίησή μας, γιατί, ήδη, ο κ. Υφυπουργός υιοθέτησε τις περισσότερες από τις παρατηρήσεις, που είχαμε καταθέσει, ως Ομοσπονδία, κατά τη φάση της δημόσιας διαβούλευσης, δείχνοντας έτσι ότι ουσιαστικά άκουσε τις παρατηρήσεις μας και πραγματικά προσπαθεί να φτιάξει το καλύτερο δυνατό νομοθέτημα.

Έχει παραμείνει μόνο ένα σημείο, το οποίο παρότι - από ό,τι καταλάβαμε - συμφωνεί, καθώς και σε αυτό έκανε παρέμβαση προς τη σωστή κατεύθυνση, σε σχέση με το αρχικό κείμενο, που υπήρχε στη διαβούλευση, νομίζουμε ότι χρειάζεται μια ακόμη σημαντική βελτίωση. Συγκεκριμένα, στο εδάφιο β’ της παραγράφου 3 του άρθρου 24, γράφει ότι για να αναγνωριστεί ομοσπονδία πνευματικού αθλήματος, ως αθλητική, απαιτείται να πληροί τις προϋποθέσεις του άρθρου 28 του νόμου 2725/99. Σύμφωνα, όμως, με την παράγραφο 1 του άρθρου 28 του 2725/99 - όπως ισχύει σήμερα, γιατί τροποποιήθηκε το 2002 - με απόφαση του Υπουργού Αθλητισμού, μπορεί να παρέχεται σε αθλητική ομοσπονδία, ύστερα από αίτηση του Δ.Σ., αυτή η ειδική αθλητική αναγνώριση, ιδίως εάν στο άθλημα ή στον κλάδο άθλησης, που καλλιεργεί, υπάρχει αντίστοιχη παγκόσμια ομοσπονδία αναγνωρισμένη από τη Δ.Ο.Ε., από τη Διεθνή Ολυμπιακή Επιτροπή.

Αυτό που λέμε εμείς είναι ότι η ύπαρξη της λέξης «ιδίως», εδώ, δύναται να δώσει έδαφος στην ερμηνεία ότι αθλητικές ομοσπονδίες, οι οποίες καλλιεργούν ένα άθλημα, για το οποίο υπάρχει αντίστοιχη ομοσπονδία αναγνωρισμένη από τη Δ.Ο.Ε., δικαιούνται, χωρίς όμως να αποκλείονται από «αθλητικές» ομοσπονδίες - εντός εισαγωγικών εδώ το αθλητικές- που μπορεί να καλλιεργούν ένα άθλημα, για το οποίο δεν υπάρχει αντίστοιχη ομοσπονδία αναγνωρισμένη από τη Δ.Ο.Ε.. Θα πρέπει, δηλαδή, να μπει κάποιος κανόνας ότι πάμε σύμφωνα με αυτά που έχει αναγνωρίσει η Διεθνής Ολυμπιακή Επιτροπή.

Αυτό που ζητάμε και προτείνουμε, ως Ελληνική Σκακιστική Ομοσπονδία, είναι να διατυπωθεί ρητώς εδώ ότι είναι προϋπόθεση η αναγνώριση από τη Δ.Ο.Ε., για να αναγνωριστεί κάποιος και στη χώρα μας, ως τέτοιο, κάποιο νέο πνευματικό άθλημα. Έτσι, προτείνουμε η τελική διατύπωση να διαμορφωθεί, να προστεθεί στη φράση, που διάβασα παραπάνω και η αντίστοιχη παγκόσμια ομοσπονδία να έχει αναγνωριστεί από τη Δ.Ο.Ε., ως αθλητική. Αυτή είναι η πρότασή μας.

Θεωρούμε, κύριε Υφυπουργέ, ότι με τη θεσμοθέτηση για πρώτη φορά των πνευματικών αθλημάτων στην ελληνική νομοθεσία, πραγματικά γίνεται ένα καθοριστικό πρώτο βήμα, το οποίο θα συμβάλει ουσιαστικά στην ανάπτυξη του σκακιού και θα μπορεί να το καθιερώσει στη θέση, που του αξίζει, κάτι το οποίο θα έχει πολλαπλά σημαντικά οφέλη για την ελληνική νεολαία – όπως ανέφερα και προηγουμένως – και για την ελληνική κοινωνία. Και αυτή η μικρή, αλλά σημαντική και ουσιαστική, προσθήκη, που προτείνουμε, θεωρούμε ότι θα διαφυλάξει και θα ενισχύσει τους στόχους, που επιδιώκετε, με αυτό το νομοθέτημα.

Να προσθέσω, επίσης, ότι σε αυτήν τη διατύπωση, που προτείνουμε, συμφωνεί και το άλλο άθλημα, το οποίο αναφέρεται έμμεσα, ως πνευματικό, στο νόμο και είναι και αναγνωρισμένο και από τη Δ.Ο.Ε., το άθλημα του μπριτζ. Συμφωνούν και οι συνάδελφοι και η Ομοσπονδία του μπριτζ στη διατύπωση, που προτείνουμε.

Επίσης, θα ήθελα να επισημάνω ότι και για τα άλλα κεφάλαια και για τον ηλεκτρονικό αθλητισμό κ.λπ., οι παρατηρήσεις, που είχαμε κάνει, πραγματικά λήφθηκαν υπόψη. Γι’ αυτό και θα ήθελα να συγχαρούμε την ομάδα του Υπουργού, εκ μέρους της Σκακιστικής Ομοσπονδίας, γιατί πραγματικά δείχνουν ότι θέλουν να κάνουν μια ουσιαστική τομή, στο χώρο των πνευματικών αθλημάτων. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κύριο Ευσταθόπουλο από την Ε.Σ.Ο. Το λόγο έχει ο κ. Γκουργκούλιας από τον Πανελλήνιο Σύνδεσμο Γυμναστηρίων.

**ΣΠΥΡΟΣ ΓΚΟΥΡΓΚΟΥΛΙΑΣ (Αντιπρόεδρος του Πανελληνίου Συνδέσμου Γυμναστηρίων):** Ευχαριστώ, κύριε Πρόεδρε.

 Και σας ευχαριστούμε πολύ για το κάλεσμα και την αποδοχή της παρουσίας μας σήμερα εδώ. Θέλουμε να αναφερθούμε, ως Πανελλήνιος Σύνδεσμος Γυμναστηρίων, στο άρθρο 63. Φυσικά, να εκφράσουμε την αποδοχή μας για το σύνολο των υπόλοιπων άρθρων και να εκφράσουμε τα συγχαρητήριά μας στον Υπουργό.

Στο άρθρο 63, λοιπόν, που αναφέρει τις προϋποθέσεις λειτουργίας των κέντρων γιόγκα, αναφέρει συγκεκριμένα ότι αυτά τα κέντρα γιόγκα δεν υπόκεινται, σύμφωνα με το άρθρο 3 και 4 του Προεδρικού Διατάγματος 2019 του 2006, στην άδεια των ιδιωτικών γυμναστηρίων και των ιδιωτικών σχολών εκμάθησης.

Η άποψη του Συλλόγου είναι ότι εφόσον δεν χρειάζεται αυτά τα κέντρα γιόγκα να πληρούν για τη λειτουργία τους καμία αδειοδότηση και εφόσον αυτά λειτουργούν αυτόνομα, πως μπορούν να παρέχουν αυτές τις υπηρεσίες, με ασφάλεια προς τους πολίτες; Το νομικό πλαίσιο προβλέπει, για το άρθρο 3, ότι ο διευθυντής και οι υπόλοιποι διδάσκοντες πρέπει να είναι πτυχιούχοι ΤΕΦΑΑ, να είναι, δηλαδή, πιστοποιημένοι εκπαιδευτές. Τα μέσα που θα χρησιμοποιούνται - τα όργανα, τα μηχανήματα- να είναι κατάλληλα και ασφαλή. Να τηρείται μια κάρτα υγείας για κάθε αθλούμενο. Και, φυσικά, κάθε αθλούμενος θα προσκομίζει μια βεβαίωση γιατρού ότι έχει το δικαίωμα και μπορεί να κάνει χρήση του χώρου γυμναστικής. Αυτά αναφέρει στο άρθρο 3.

Το άρθρο 4 περιέχει τετραγωνικά μέτρα και διαστάσεις, όπως ελάχιστο ύψος με 2,6 μέτρα, ελάχιστη επιφάνεια ωφέλιμου χώρου, ανά γυμναζόμενο, 5 τετραγωνικά, επαρκής φωτισμός, αερισμός – φυσικός ή τεχνητός – να διαθέτει δύο χώρους αποδυτηρίων, να απαγορεύει την άθληση σε υπόγεια, να υπάρχει ηχητική μόνωση, όπου κρίνεται απαραίτητη, να υπάρχει πυρασφάλεια πιστοποιημένη από την αρμόδια Πυροσβεστική Υπηρεσία κ.λπ. Όλα αυτά εξαιρούνται από τα κέντρα γιόγκα, που πρόκειται να δημιουργήσουμε, όπως γράφει το άρθρο 63.

Είναι αντιληπτό ότι το πνεύμα του νομοθέτη θέλει να διασφαλίσει τον πολίτη από τη στατική επάρκεια των εγκαταστάσεων και τις συνθήκες υγιεινής, ενώ παράλληλα θέλει να προστατεύσει τον πολίτη για την επιστημονική επάρκεια των διδασκόντων και την ασφάλεια του εξοπλισμού. Όλα τα ανωτέρω δεν είναι δυνατόν να παραχωρηθούν για τα κέντρα γιόγκα. Σε αντίθετη περίπτωση, γυρίζουμε τους ιδιωτικούς χώρους άθλησης αρκετές δεκαετίες πίσω. Αν τα κέντρα γιόγκα παραβλέψουν τις προϋποθέσεις και τους όρους, που ισχύουν για τα ιδιωτικά γυμναστήρια, ανοίγει μια πίσω πόρτα και επίσημα πλέον στον καθένα να μπορεί να δημιουργήσει ένα χώρο γυμναστικής, με ελάχιστες προϋποθέσεις, αντίθετες με αυτές, που ισχύουν σήμερα, στα ιδιωτικά γυμναστήρια.

Ποιο θα είναι το περιεχόμενο της διδασκαλίας σε αυτά τα κέντρα; Ποιοι θα είναι οι υπεύθυνοι εκπόνησης των προγραμμάτων γιόγκα; Πώς θα πιστοποιείται η γνώση τους, η επάρκεια και η εμπειρία τους; Δημιουργούνται, λοιπόν, κίνδυνοι για την υγεία των πολιτών και συνάμα άκρως αθέμιτος ανταγωνισμός προς τα γυμναστήρια.

 Η γιόγκα είναι ένα είδος σωματικής άσκησης και είναι απαραίτητο να γίνεται σε πιστοποιημένους χώρους. Εάν η πολιτεία δεν έχει τη δυνατότητα ελέγχου, ποιες θα είναι οι πραγματικές υπηρεσίες σε αυτόν το χώρο; Πώς διασφαλίζεται ότι στα κέντρα γιόγκα παρέχονται μόνο υπηρεσίες γιόγκα και δεν επεκτείνεται η παροχή υπηρεσιών σε όλες τις μορφές υπηρεσιών σωματικής άσκησης; Πόσο μάλιστα, όταν δεν προβλέπεται καμιά μορφή ποινής ή οικονομικού προστίμου σε περίπτωση παραβατικότητας.

Για όλους τους προαναφερθέντες λόγους, λοιπόν, ζητούμε την απόσυρση του άρθρου 63 του συγκεκριμένου νομοσχεδίου, εκτός και αν ισχύσουν και για τα κέντρα γιόγκα οι όροι και οι προϋποθέσεις, που ισχύουν για την αδειοδότηση και λειτουργία των ιδιωτικών γυμναστηρίων.

Μια μικρή περιγραφή ενός λεπτού, το τι ισχύει σήμερα, σε όλη την επικράτεια. Αυτή τη στιγμή υπάρχουν σε όλη την Ελλάδα περίπου 2.000 χώροι γυμναστικής, οι οποίοι είναι αδειοδοτημένοι. Αυτοί οι χώροι είναι τα πολύ μεγάλα γυμναστήρια, που γνωρίζουμε, είναι τα «crossfitαδικα», όπως ονομάζονται και είναι τα αμέτρητα στη συντριπτική πλειοψηφία του συνόλου, τα «στούντιο γιόγκα - κέντρα πιλάτες».

Σε αυτά τα υπάρχοντα «στούντιο γιόγκα και πιλάτες», που υπάρχουν σήμερα, έχει δοθεί άδεια. Έχει συνεργαστεί, με άψογο τρόπο, η εκάστοτε περιφέρεια με τους νόμιμους αντιπροσώπους, σε κάθε περιφέρεια του Πανελλήνιου Συνδέσμου Γυμναστήριων, έχουν προβεί σε αυτούς τους ελέγχους και αποτέλεσμα όλων αυτών των ελέγχων, που γίνεται μέχρι σήμερα, είναι για πολλές δεκαετίες να μη θυμόμαστε ευτυχώς κανένα κακό περιστατικό, που να έχει διαδραματιστεί, μέσα στα γυμναστήρια και στους χώρους γυμναστικής, «στούντιο γιόγκα και πιλάτες».

Είναι μια κατάσταση δεδομένη και ασφαλής, αυτή τη στιγμή, που το άρθρο 63 πάει να την ανατρέψει. Πάει να δημιουργήσει το 2022 μια κατάσταση, κλείνοντας το μάτι σε όλον αυτόν τον αδικημένο χώρο να μπουν και αυτοί στην κατάσταση και στο νέο άρθρο, που προβλέπει. Κανένας έλεγχος, κανένα πιστοποιητικό, καμία άδεια, κανένα φαρμακείο πρώτων βοηθειών, καμία υγειονομική φροντίδα και έλεγχος στους χώρους αυτούς.

Θεωρούμε ότι πρέπει, αν έχουμε τη διάθεση να δημιουργήσουμε αυτούς τους τόσο εξειδικευμένους χώρους, που είναι οι χώροι γιόγκα, παρόλο που βεβαιώνω και πάλι ότι δεν μπορούμε να το ελέγξουμε στην υπηρεσία τους, σε καμία περίπτωση, τουλάχιστον να εφαρμοστούν και να εναρμονιστούν, με τους τρόπους αδειοδότησης και λειτουργίας των υπολοίπων ιδιωτικών χώρων παροχής γυμναστηρίου, που είναι τα υπάρχοντα κέντρα γιόγκα, πιλάτες και γυμναστήρια. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Tον λόγο θα λάβει ο κ. Παπαϊωάννου, Πρόεδρος της Ελληνικής Εταιρείας Ψυχολογίας της Άσκησης και του Αθλητισμού.

**ΑΘΑΝΑΣΙΟΣ ΠΑΠΑΪΩΑΝΝΟΥ (Πρόεδρος της Ελληνικής Εταιρείας Ψυχολογίας της Άσκησης και Αθλητισμού - ΕΕΨΑΑ):** Καλησπέρα και ευχαριστώ πολύ για την πρόσκληση και ευχαριστώ πολύ και για το πολύ σημαντικό άρθρο για τη θέση συμβούλου αθλητικής ψυχολογίας, σε κάθε ομοσπονδία, στο οποίο θα επικεντρωθώ.

 Εκπροσωπώντας την εταιρεία μας, ως Πρόεδρος, αλλά ταυτόχρονα και την Ευρωπαϊκή Εταιρεία Αθλητικής Ψυχολογίας, ως εκλεγμένο μέλος του διοικητικού συμβουλίου και της εκτελεστικής γραμματείας της, ως ταμίας, η οποία είναι και μέλος της Ευρωπαϊκής Εταιρείας Ψυχολόγων, για την οποία αυτήν την ΕΚΠΑ, ως ΕΕΨΑΑ, τη συμβουλεύουμε σε θέματα αθλητικής ψυχολογίας, θα καταθέσω στην Επιτροπή σας ορισμένες πληροφορίες και μια πρόταση, που αποσκοπεί στη νομοθέτηση από μέρους σας, για καλύτερη ποιότητα υπηρεσιών αθλητικής ψυχολογίας.

Διεθνώς, το αντικείμενο της αθλητικής ψυχολογίας αφορά στο συνδυασμό των επιστημών ψυχολογίας και αθλητικής επιστήμης. Η αθλητική ψυχολογία διδάσκεται συστηματικά, με τουλάχιστον 2 υποχρεωτικά μαθήματα και πολλά μαθήματα επιλογής στο πρόγραμμα σπουδών όλων των ΤΕΦΑΑ της χώρας, από τουλάχιστον 2 μέλη ΔΕΠ, σε κάθε ΤΕΦΑΑ, με γνωστικό αντικείμενο αθλητική ψυχολογία και υπάρχουν περισσότερα. Για παράδειγμα, υπάρχουν πάνω από 15 μέλη ΔΕΠ, σχετικά με ψυχολογία αθλητισμού και άσκησης και όλοι είναι μέλη ΔΕΠ - ΤΕΦΑΑ, κανένας δεν είναι μέλος ΔΕΠ ψυχολογίας, όπως θα αναφέρουν παρακάτω.

Η εταιρία μας ιδρύθηκε το 1979 και από το 1995 και αδιαλείπτως, ως σήμερα, σημαντικός αριθμός μελών ΔΕΠ των ΤΕΦΑΑ ήταν και είναι εκλεγμένα μέλη της διεθνούς και της Ευρωπαϊκής Εταιρείας Αθλητικής Ψυχολογίας.

Το 2013, η Ελλάδα ήταν στην 9η θέση, παγκοσμίως, στον αριθμό επιστημονικών δημοσιεύσεων στην αθλητική ψυχολογία. Είμαστε εκδότες και μέλη της επιτροπής έκδοσης των σημαντικότερων διεθνών επιστημονικών περιοδικών στο αντικείμενο της αθλητικής ψυχολογίας. Εκδότες και συγγραφείς των σημαντικότερων διεθνών βιβλίων ψυχολογίας κ.λ.π..

Πέρα από την προώθηση της επιστήμης, ως Εταιρεία Ψυχολογίας Αθλητισμού και Άσκησης, επίσης, αποδίδουμε πιστοποιητικό συμβούλου αθλητικής ψυχολογίας, με σαφή ακαδημαϊκά, αλλά και επαγγελματικά κριτήρια, για παράδειγμα, πρακτική άσκηση, που επιβλέπεται από πιστοποιημένο σύμβουλο αθλητικής ψυχολογίας, με εκατοντάδες ώρες πρακτικής άσκησης και άλλα. Και άλλα θέματα, βέβαια, βάζουμε με βάση τις οδηγίες της διεθνούς Εταιρείας της Αθλητικής Ψυχολογίας και της Ευρωπαϊκής Εταιρείας Αθλητικής Ψυχολογίας.

Από τα 6 πανεπιστημιακά τμήματα ψυχολογίας μόνο στα 2 τμήματα υπάρχει 1 μάθημα επιλογής στην αθλητική ψυχολογία, γι΄ αυτό οι πτυχιούχοι ψυχολογίας κάνουν μεταπτυχιακές σπουδές αθλητικής ψυχολογίας στα μεταπτυχιακά προγράμματα των ΤΕΦΑΑ, για παράδειγμα, στο δικό μας μεταπτυχιακό πρόγραμμα του πανεπιστημίου Θεσσαλίας, που είναι εξειδικευμένο πάνω στην αθλητική ψυχολογία και στο οποίο είμαι διευθυντής. Το 50% των φοιτητών μας των μεταπτυχιακών είναι πτυχιούχοι ψυχολογίας και μάλιστα, επειδή είναι και διεθνές από πάνω από 30 πλέον χώρες του κόσμου και περίπου το 50% είναι πτυχιούχοι ΤΕΦΑΑ.

 Η εταιρία μας έχει μέλη, που έχουν βασικό πτυχίο ψυχολόγου ή ΤΕΦΑΑ και τουλάχιστον μεταπτυχιακό δίπλωμα ή διδακτορικό στην αθλητική ψυχολογία. Όλοι αυτοί είναι μέλη και είναι όλοι παιδιά μας, επαναλαμβάνω είναι όλοι παιδιά μας, το τονίζω, γιατί εδώ και 30 - 40 χρόνια εμείς τους εκπαιδεύουμε. Προσωπικά, διδάσκω αθλητική ψυχολογία σε ελληνικά ΑΕΙ από το 1993.

 Με βάση όσα ανέφερα και τις οδηγίες της ευρωπαϊκής και της διεθνούς εταιρείας αθλητικής ψυχολογίας, θεωρούμε ότι ο σύμβουλος αθλητικής ψυχολογίας πρέπει να είναι πτυχιούχος ψυχολογίας ή ΤΕΦΑΑ. Αρκεί ο πτυχιούχος ψυχολογίας να έχει εξειδίκευση ή μεταπτυχιακό στην αθλητική ψυχολογία, ενώ για τον πτυχιούχο ΤΕΦΑΑ ζητάμε μεταπτυχιακό τίτλο στην αθλητική ψυχολογία και θέτουμε και ένα επιπλέον όρο να έχει και πιστοποίηση από την εταιρεία μας, που απαιτεί να πληροί επιπλέον κριτήρια, όπως την πρακτική άσκηση, που ανέφερα εκατοντάδων ωρών, υπό την εποπτεία πιστοποιημένου σύμβουλου αθλητικής ψυχολογίας.

Από τους ψυχολόγους δεν ζητάμε πιστοποίηση, εφόσον έχουμε άδεια ασκήσεως επαγγέλματος αρκεί, όπως ειπώθηκε, να έχουν εξειδίκευση ή μεταπτυχιακό στην αθλητική ψυχολογία.

 Επειδή η εταιρεία μας είναι από τις κατεξοχήν αρμόδιες σε θέματα αθλητικής βίας, θέλω να προσθέσω ότι το κράτος ξοδεύει πολλά για αστυνόμευση των γηπέδων, αλλά απολύτως τίποτε για προαγωγή υγιούς φίλαθλου πνεύματος, διότι μόνο με πειθαρχικά μέτρα δεν μειώνεται η οπαδική βία.

 Δεν υπήρξε ποτέ στοχευμένη χρηματοδότηση για υποστήριξη δράσεων έρευνας, εκπαίδευσης και επιστημονικά τεκμηριωμένων παρεμβάσεων για πρόληψη βίας και ανάπτυξη υγιούς φίλαθλου πνεύματος, όπου εδώ προσθέστε και την αθλητική συμμετοχή, που είναι τραγικά χαμηλή, με βάση τις οδηγίες του Παγκόσμιου Οργανισμού Υγείας. Και ενώ οι έρευνες δείχνουν ότι η πανδημία της υποκινητικότητας σκοτώνει πολύ περισσότερους από ότι η πανδημία κορωνοϊού, οι ενδοκρινολόγοι μας λένε ότι τα επόμενα χρόνια περιμένουμε στη χώρα μας «τσουνάμι» παχυσαρκίας.

Γι΄ αυτό συμφωνούμε με την πρόταση των ΤΕΦΑΑ, για προσθήκη άρθρου για δημιουργία ταμείου χρηματοδότησης της ανάπτυξης υγιούς φίλαθλου πνεύματος. Και εδώ με ψήφισμα της Συγκλήτου του Πανεπιστημίου Θεσσαλίας, προσθέτουμε αυτό το ταμείο να προκηρύσσει συστηματικά ανταγωνιστικά προγράμματα, με δημόσιες προκηρύξεις και αξιοκρατικά ευρωπαϊκά κριτήρια για την προαγωγή του φίλαθλου πνεύματος και αγωνίζεσθαι. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ πολύ, κ. Παπαϊωάννου.

Τον λόγο έχει ο κύριος Γρηγοριάδης, Πρόεδρος της Ομοσπονδίας Πτυχιούχων ΤΕΦΑΑ και ΣΕΦΑΑ.

**ΔΗΜΗΤΡΙΟΣ ΓΡΗΓΟΡΙΑΔΗΣ (Πρόεδρος της Ομοσπονδίας Πτυχιούχων ΤΕΦΑΑ και ΣΕΦΑΑ):** Ευχαριστώ,κύριε Πρόεδρε.

Καλησπέρα στον Υπουργό, καλησπέρα κυρίες και κύριοι Βουλευτές. Το νομοσχέδιο συνολικά η άποψή μας είναι ότι κινείται προς τη σωστή κατεύθυνση. Σχετικά με το Μέρος Α΄ που αφορά τα άρθρα 1 έως 9, «Οπαδική βία - Λέσχες Φιλάθλων», θα ήθελα να κάνω μια παρατήρηση. Είναι δεδομένο ότι οι 3 άξονες, που υποβοηθούν στην ανάπτυξη φαινομένων βίας και χουλιγκανισμού, είναι η μη αποτελεσματική νομοθεσία, είναι η μη αποτελεσματική παιδεία και τέλος μια μη συνεκτική κοινωνία.

Το πρώτο κομμάτι, που αφορά τη μη αποτελεσματική νομοθεσία, με το παρόν νομοσχέδιο, νομίζω, ότι μπαίνει στο «χρονοντούλαπο της ιστορίας». Είναι ένα εξαιρετικό νομοσχέδιο όσον αφορά το πειθαρχικό κομμάτι και το ποινολόγιο. Θεωρούμε ότι επιτέλους μπαίνει μία σωστή κατεύθυνση, όμως, θα θέλαμε να επιμείνουμε στο «μη αποτελεσματική παιδεία», διότι πάντα το λέγαμε και συνεχίζουμε να προτείνουμε τη δημιουργία ενός μακροχρόνιου προγράμματος εκπαίδευσης της νέας γενιάς, με τον αξιακό κώδικα του Ολυμπισμού και του «ευ αγωνίζεσθαι». Πιστεύουμε, ότι η νέα γενιά από πολύ μικρή ηλικία από τη νηπιακή θα πρέπει να γαλουχηθεί, με τις αξίες της ελευθερίας, της δημοκρατίας, να μάθει να σέβεται τον αντίπαλο, να μάθει, όταν υπάρχει η νίκη, να τη διαχειρίζονται σωστά, ώστε να μπορούμε να ελπίζουμε στο μέλλον, κάποια στιγμή, αυτή η νέα γενιά θα μπορεί να αντιδρά πολύ καλύτερα από τη σημερινή. Άρα, για μας, πέρα από τις όποιες ποινές, πέρα από το βασικό μέρος, που αφορά τους όρους, που τίθενται σε αυτό το νομοσχέδιο, θεωρούμε ότι πρέπει να υπάρξει οπωσδήποτε και ένα πρόγραμμα, το οποίο να αφορά στην εκπαίδευση της νέας γενιάς.

Όσον αφορά τον Αθλητικό Εθελοντισμό. Εδώ, θέλουμε να συγχαρούμε το Υπουργείο, διότι είναι η πρώτη φορά, που μπαίνει επιτέλους σε ένα θεσμικό πλαίσιο, το οποίο βάζει όρια στο θέμα του εθελοντισμού, κατοχυρώνει το εθελοντικό κίνημα και δίνει κίνητρα στο να μπορεί εύκολα οποιοσδήποτε να ασχοληθεί με τον εθελοντισμό.

Για τον Πνευματικό Αθλητισμό, δεν έχουμε να πούμε κάτι, νομίζω, είναι στη σωστή κατεύθυνση, ούτως η άλλως.

Για τον Ηλεκτρονικό Αθλητισμό, βεβαίως και έπρεπε να υπάρξει νομοθέτημα, μιας και βλέπουμε τι γίνεται σε παγκόσμιο επίπεδο. Θα έλεγα, όμως, ότι θα πρέπει να υπάρξει μία πρόσθεση μιας παραγράφου, η οποία θα λέει ότι ναι, στη δημιουργία ομοσπονδίας e-sports, αλλά όχι στα αθλήματα, τα οποία ήδη είναι αναγνωρισμένα και ανήκουν σε συγκεκριμένες ομοσπονδίες, οι οποίες μπορούν, όπως το λέτε μέσα, να λειτουργήσουν και το αντίστοιχο ηλεκτρονικό τους sport.

Στο κομμάτι που αφορά το επίπεδο το δικό μας, καθαρά των προπονητών, το είπαμε και σε προηγούμενο νομοσχέδιο, το επαναλαμβάνουμε και τώρα, επιτέλους ένα νομοσχέδιο, το οποίο βάζει, σε πλήρη σειρά και διαφάνεια, τα θέματα και το επίπεδα των προπονητών. Εμείς, ως Πτυχιούχοι Φυσικής Αγωγής, είμαστε ιδιαίτερα ευχαριστημένοι, διότι επιτέλους αναγνωρίζεται το σύνολο του πτυχίου των συναδέλφων Πτυχιούχων Φυσικής Αγωγής, αφού πέρα από την ειδικότητα και το πρόγραμμα σπουδών, αναβαθμίζεται, ουσιαστικά, αφού παρέχεται η δυνατότητα σε όλους τους συναδέλφους μας να έχουν το δικαίωμα να ασκήσουν το επάγγελμα του Προπονητή B ανάλογα, εάν έχουν διδαχθεί το άθλημα στο πρόγραμμα σπουδών τους.

Στο κομμάτι που αφορά το Ινστιτούτο Επιμόρφωσης. Εδώ να θέλαμε να προσθέσουμε μια λέξη, ότι ο φορέας μας θα ήθελε να εκπροσωπείται, σε αυτή την επιμόρφωση των αθλητικών στελεχών στο Ινστιτούτο Επιμόρφωσης.

 Όσον αφορά το άρθρο 63 και τις προϋποθέσεις λειτουργίας των Κέντρων Γιόγκα. Πολύ φοβούμαι, αγαπητέ Υπουργέ, μην «ανοίξουμε τον ασκό του Αιόλου». Νομίζω, ότι θα έχουμε μια έξαρση δημιουργίας Κέντρων Γιόγκα, γιατί θα θέλουν να αποφύγουν τη δημιουργία Κέντρων Γυμναστηρίων. Είμαστε πάρα πολύ επιφυλακτικοί στη λειτουργία και τις προϋποθέσεις λειτουργίας των Κέντρων Γιόγκα, διότι έχουμε δει πώς λειτουργεί η νοοτροπία κάποιων ανθρώπων, εδώ στη χώρα, και νομίζω, ότι θα πρέπει να είμαστε ιδιαίτερα προσεκτικοί, γιατί έτσι θα δώσουμε τη δυνατότητα σε πολλούς να αποφύγουν τη νόμιμη διαδικασία, να έχουν χώρους και προϋποθέσεις, όπως επέβαλε ο νόμος, με το προεδρικό διάταγμα 219 και να πάνε σε αυτή την λογική.

Ο εργασιακός αθλητισμός νομίζω, ότι επιτέλους και εδώ μπαίνει στη σωστή βάση.

Σε γενικές γραμμές, δεν έχουμε να παρατηρήσουμε άλλα πράγματα. Συγχαρητήρια, στα άμεσα αντανακλαστικά του Υπουργείου για το παρόν νομοσχέδιο, που αφορά τη βία και όλα τα άλλα. Ελπίζουμε και, ευχόμαστε ότι όλοι η Βουλή σήμερα, όλο το νομοθετικό σώμα, θα είναι σύμφωνο, για να μπει επιτέλους η τάξη, που επιβάλλεται και ζητά και η κοινωνία. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε, κύριε Γρηγοριάδη.

 Επειδή δεν είναι συνδεδεμένοι ο κύριος Τεντόμας και ο κ. Τριαντάφυλλος, θα προχωρήσουμε σε ερωτήσεις των μελών της Επιτροπής προς τους προσκεκλημένους φορείς και εάν συνδεθούν, κατά τη διάρκεια, θα τους δώσουμε το λόγο.

Το λόγο έχει η κυρία Ράπτη.

**ΕΛΕΝΑ ΡΑΠΤΗ (Εισηγήτρια της Πλειοψηφίας):** Δεν έχω κάποια ερώτηση, κύριε Πρόεδρε. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Κύριε Πρόεδρε, θέλω να ευχαριστήσω όλους τους συμμετέχοντες στη σημερινή συζήτηση, που είχαν την ευγενή καλοσύνη να προσέλθουν, να καταθέσουν το σκεπτικό τους και να μας πούνε τις απόψεις τους. Και με αυτή την έννοια, τους ευχαριστούμε ιδιαίτερα για την κατανάλωση του χρόνου τους.

Δεδομένου, όμως, ότι η διαδικασία, όπως ξέρετε εσείς πολύ καλά, που τηρήθηκε για την πρόσκληση των φορέων στην κοινοβουλευτική διαδικασία και δεδομένου ότι και η διαδικασία, που τηρήθηκε όσον αφορά τη δημόσια διαβούλευση, η οποία ήταν ανύπαρκτη, σε ένδειξη διαμαρτυρίας και όσον αφορά την προσωπική σας στάση, ως Πρόεδρος, δεν θα απευθύνουμε καμία ερώτηση, με όλο το σεβασμό, που έχουμε σε όλους αυτούς, που προσήλθαν.

Ελπίζουμε στο μέλλον να μη μας δώσετε την αφορμή, εσείς προσωπικά, κύριε Πρόεδρε, να έχουμε παρόμοια στάση. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Μάρκου, στο τέλος της χθεσινής συνεδρίασης, είχατε την απαίτηση τους πέντε φορές, που προβλέπονται, αναλογικά να ορίσει η Μειοψηφία, να τους ορίσετε όλους εσείς. Σας εξήγησα, ότι Μειοψηφία δεν είναι μόνο ΣΥΡΙΖΑ, Μειοψηφία είναι στο Ελληνικό Κοινοβούλιο άλλα τέσσερα κόμματα. Στη συνέχεια, αυτό που κάνατε ήταν μία συμπεριφορά στο τέλος της συνεδρίασης, η οποία ήταν αντισυναδελφική και απάδουσα προς την ιδιότητα τόσο του κοινοβουλευτικού, όσο και του ακαδημαϊκού. Δεν είχα σκοπό να δώσω συνέχεια σ’ αυτό το θέμα, για τον λόγο, ότι άλλοι συνάδελφοί σας στην Επιτροπή η κυρία Τζούφη, η κυρία Αναγνωστοπούλου- που όπως εγώ και εσείς έχουμε αυτή την διπλή ιδιότητα – έχουν μια απολύτως κόσμια συμπεριφορά.

Να θυμίσω στα μέλη της Επιτροπής, ότι χθες, τελειώνοντας τη συνεδρίαση, αυτό που είπατε ήταν ότι «ελπίζουμε γρήγορα στις επόμενες εκλογές να απαλλαγούμε από την παρουσία σας». Δεν ξέρω ποιες εκλογές εννοούσατε, κύριε Μάρκου, τις εθνικές εκλογές, οι οποίες εγώ γνωρίζω ότι είναι ότι το ‘23 ή τις ευρωεκλογές; Σε κάθε περίπτωση, δεν ήθελα να αναφερθώ σε αυτό γιατί, εξάλλου, εσείς έχετε κάποιο βεβαρημένο παρελθόν, όσον αφορά τη συμπεριφορά σας, στους χώρους του Κοινοβουλίου. Όμως, ξέρετε ότι υπάρχουν και όρια και τα υπερβήκατε χθες, συνεχίζετε να το κάνετε και σήμερα. Δεν δίνω συνέχεια, αλλά αναγνωρίζουμε ότι υπάρχουν και όρια. Θα περάσουμε για ερωτήσεις.

Κύριε Μωραΐτη, θέλετε να υποβάλετε ερωτήσεις;

**ΑΘΑΝΑΣΙΟΣ ΜΩΡΑΪΤΗΣ:** Όχι, θέλω, κύριε Πρόεδρε να πω το εξής. Ο κύριος Μάρκου κατέθεσε τον προβληματισμό του, ότι….

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Δεν θέλω να δώσω συνέχεια στο ζήτημα αυτό. Υπάρχουν τα πρακτικά.

**ΑΘΑΝΑΣΙΟΣ ΜΩΡΑΪΤΗΣ:** Δεν θέλετε να δώσετε συνέχεια, όμως μιλούσατε τώρα τρία λεπτά, καταγγέλλοντας στην ουσία τον κ. Μάρκου. Καλέσαμε 14 φορείς, κύριε Πρόεδρε, εσείς μάλλον καλέσατε και κάποιοι απουσιάζουν. Αν θεωρείτε και με την ευθύνη, που έχετε, ως Πρόεδρος της Επιτροπής, ότι αυτό που κάνουμε σήμερα είναι διαβούλευση ενός τόσο σημαντικού νομοσχεδίου, λυπάμαι πάρα πολύ. Όταν απουσιάζουν αυτοί, οι οποίοι θα έπρεπε να είναι εδώ σήμερα. Λυπάμαι ειλικρινά!

Ήθελα να κάνω, πραγματικά κάποια ερωτήματα, αλλά έχουμε εδώ τον Αθλητικό Εισαγγελέα, που καλέσαμε; Έχουμε τους άλλους εκπροσώπους; Ακούσαμε κάποιους ανθρώπους, με όλο το σεβασμό στα πρόσωπά τους. Άκουσα τον εκπρόσωπο της ΔΕΑΒ, εντάξει, «λιβάνισε» τον Υπουργό και το νομοσχέδιο. Τον ορίζει ο κύριος Αυγενάκης και μια σειρά από άλλους. Ήθελα να μπούμε πραγματικά στη διαδικασία των ερωτήσεων, αλλά θεωρώ ότι αυτό δεν είναι διαβούλευση για ένα τόσο σημαντικό νομοσχέδιο και θεωρώ ότι φέρετε την ευθύνη. Νομοθετούμε για τον εργασιακό αθλητισμό, προσέξτε, χωρίς κανένα εκπρόσωπο των εργαζομένων. Συζητάμε για τις λέσχες, χωρίς κανέναν εκπρόσωπο. Σας είπαμε χθες, φέρτε όποιον θέλετε και δεν φέρατε κανένα. Άρα, λοιπόν, θα μπορούσα να φέρω άλλα τρία - τέσσερα παραδείγματα. Αυτά, κύριε Πρόεδρε.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Σενετάκης Μάξιμος, Δημοσχάκης Αναστάσιος, Διγαλάκης Βασίλειος, Καράογλου Θεόδωρος, Κέλλας Χρήστος, Κουτσούμπας Ανδρέας, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Βαγενά - Κηλαηδόνη Άννα, Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κύριε Μωραΐτη, πρέπει να σας επισημάνω ότι ο Κανονισμός της Βουλής προβλέπει συγκεκριμένα πράγματα. Τηρήθηκαν τόσο όλα όσα προβλέπει ο Κανονισμός, όσο και η διαδικασία, που προβλέπει ο Κανονισμός. Είμαστε Βουλή των Ελλήνων. Λειτουργούμε με βάση τον Κανονισμό. Δεν θα δοθεί συνέχεια στο ζήτημα. Θεωρείται λήξαν.

Το λόγο έχει ο κύριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ)**: Προς τον πρόεδρο της ΔΕΑΒ, θα ήθελα να τον ρωτήσω, αν θεωρεί ότι το άρθρο 7, με τα διοικητικά μέτρα κατά της βίας και την υποχρέωση για προηγούμενη κλήση και ακρόαση του ελεγχόμενου προσώπου από τη ΔΕΑΒ, είναι επαρκές, ως προς το σκοπό του, και φυσικά πώς θα μπορούσε να υποστηριχθεί η Αστυνομία, ώστε να μπορεί καλύτερα να ανταποκριθεί στη διενέργεια των ελέγχων;

Κύριε Χρονόπουλε, θεωρείτε ότι συνολικά τα άρθρα 1 έως 9 για την οπαδική βία και τις λέσχες φιλάθλων, προσθέτουν επί της ουσίας κάτι καινούργιο στο θεσμικό οπλοστάσιο, για την αντιμετώπιση της οπαδικής βίας; Δεύτερον, κατά την εκτίμησή σας, γιατί δεν μπόρεσε να λειτουργήσει αποτελεσματικά το υφιστάμενο πλαίσιο και ιδιαίτερα, δηλαδή, ο ν.4809/2021, που πριν ένα χρόνο ψηφίσαμε;

Προς τη Σούπερλιγκ 1, τη Σούπερλιγκ 2 και την ΕΣΑΚΕ, αν θεωρούν επαρκές πλέον το πλαίσιο, με το παρόν νομοσχέδιο, για την αντιμετώπιση της βίας και αν ως διοργανώτριες αρχές έχουν πάρει ή σκοπεύουν να λάβουν, στη συνέχεια, κάποιες δράσεις και πρωτοβουλίες και τι προϋπολογισμός έχει σχεδιαστεί από αυτούς για τη στήριξη των δράσεων αυτών κατά της βίας;

Για την ΚΕΔΕ, πού θα μπορούσαν να έχουν αποτελεσματική συμβολή οι ΟΤΑ στην αντιμετώπιση του φαινομένου και αν έχουν κάνει κάποιες προτάσεις, ως σήμερα και αν αυτές έχουν ληφθεί υπόψιν ως προς το νομοσχέδιο. Επίσης, θα έλεγε κάποιος ότι ίσως θα ωφελούσε να δημιουργηθεί μια μεγάλη καμπάνια από την ΚΕΔΕ, με συγκεκριμένες δράσεις, με περιεχόμενο και χρονοδιάγραμμα σε κάθε δήμο, για την αντιμετώπιση της αθλητικής βίας και του φανατισμού και αν υπάρχει κάποιος προγραμματισμός από μέρους τους.

Τέλος, προς την Ελληνική Σκακιστική Ομοσπονδία, αν στο άρθρο 26 χρειάζεται να προστεθεί μια τρίτη παράγραφος, που θα ορίζει ότι, στο πλαίσιο του νόμου, εντάσσονται τα αθλήματα των οποίων οι παγκόσμιες ομοσπονδίες είναι αναγνωρισμένες από τη ΔΟΕ, ως αθλητικές ομοσπονδίες και αν μπορούν να μας αιτιολογήσουν, για να γίνει απολύτως κατανοητή η αναγκαιότητα και, φυσικά, αν με το υπάρχον νομοσχέδιο υπάρχει κάποια απόκλιση, ως προς τις σκέψεις αυτών και αν αποκλείεται από κάποια ρύθμιση που αφορά την Ελληνική Σκακιστική Ομοσπονδία.

Τέλος, για την Ελληνική Εταιρεία Ψυχολογίας Άσκησης Αθλητισμού και την Ομοσπονδία Γυμναστών Αποφοίτων ΤΕΦΑΑ, αν θεωρούν ότι με την παρούσα διατύπωση το άρθρο 46 δεν τους καλύπτει και αν θεωρούν ότι πρέπει να τροποποιηθεί η παράγραφος 3, ώστε να μπορεί να γίνει σύμβουλος αθλητικής ψυχολογίας και κάποιος απόφοιτος των ΤΕΦΑΑ, με μεταπτυχιακό τίτλο στην αθλητική ψυχολογία και πιστοποίηση από εσάς, δηλαδή την ΕΕΨΑΑ. Να μην αποκλείονται, δηλαδή, οι απόφοιτοι των ΤΕΦΑΑ.

Τέλος και κλείνω με αυτό εδώ, αν υπάρχει μια ενδιαφέρουσα πρόταση από τους κοσμήτορες των σχολών ΤΕΦΑΑ και των προέδρων των τμημάτων επιστημών φυσικής αγωγής και αθλητισμού, για να δημιουργηθεί ταμείο μόνιμης χρηματοδότησης καινοτόμων ερευνών, τεκμηριωμένων παρεμβάσεων και εκπαίδευσης για τη βία στον αθλητισμό και την αθλητική συμμετοχή και αν αυτοί οι πόροι του ταμείου προτείνουν να προέρχονται από τα έσοδα των ομάδων και της Πολιτείας και ποια είναι η θέση η δική τους σε αυτά. Βέβαια, τώρα οι κοσμήτορες απουσιάζουν, αλλά όσον αφορά τους εκπροσώπους των ΤΕΦΑΑ να μας απαντήσουν.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κύριος Τεντόμας.

**ΧΡΗΣΤΟΣ ΤΕΝΤΟΜΑΣ (Πρόεδρος της Επιτροπής Αθλητισμού της ΚΕΔΕ)**: Ευχαριστώ, πάρα πολύ. Εμάς μας έχει απασχολήσει το σχέδιο, σε σχέση με τον αθλητισμό στην επιτροπή της ΚΕΔΕ. Θα μας απασχολήσει και σε επόμενη συνεδρίαση του διοικητικού συμβουλίου, οπότε θα είμαστε έτοιμοι να σας καταθέσουμε τις προτάσεις μας. Αν θέλει κάποιος κύριος ή κυρία να ρωτήσει κάτι, είμαι στη θέση να απαντήσω. Ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ασφαλώς και αν υποβληθούν ερωτήσεις, θα λάβετε το λόγο στο δεύτερο κύκλο.

Το λόγο έχει ο κύριος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Καταρχάς, κύριε Πρόεδρε, να ευχαριστήσουμε όλους τους φορείς, που ήταν στην Επιτροπή. Σίγουρα, θα χρειαζόταν η «βεντάλια» να είναι μεγαλύτερη, δηλαδή να γίνει μεγαλύτερη διαβούλευση, να υπάρχει ένας καλύτερος δίαυλος επικοινωνίας με τους αρμόδιους φορείς, γιατί τα προβλήματα είναι πολλά, σύνθετα και είναι καλό, διότι η εμπειρία είναι ένα ισχυρό «βέλος στη φαρέτρα», για να αντιμετωπιστεί όλη αυτή η κατάσταση, για να μας πουν την άποψή τους.

Βέβαια, το συζητήσαμε χθες, αλλά, ξέρετε, ένας εκ των πρωταγωνιστών για όλη αυτή την συζήτηση, που κάνουμε σήμερα, είναι οι ίδιοι οι φίλαθλοι, είναι οι σύνδεσμοι φιλάθλων και θα ήταν πολύ καλό. Βέβαια, είναι πολλές οι ομάδες, για να μην αδικήσουμε κάποιες. Θα έπρεπε, όμως, να το είχαμε προβλέψει ποιοι τουλάχιστον θα μπορούσαν να είναι εδώ για να καταθέσουν τη δική τους εμπειρία, γιατί το βιώνουν εκ των έσω. Είναι νομίζω ένας εκ των πρωταγωνιστών, που έπρεπε να είναι εδώ, για να καταθέσουν την άποψή τους.

Επειδή η Αστυνομία έχει υποστεί ένα μεγάλο βάρος, δηλαδή περνάει δύσκολες καταστάσεις όλα αυτά τα χρόνια μέσα στα γήπεδα και αφιερώνει πάρα πολλές εργατοώρες αστυνόμευσης, με τους άνδρες και τις γυναίκες της Ελληνικής Αστυνομίας και τους ευχαριστούμε πάρα πολύ για αυτό. Κακώς, έπρεπε τουλάχιστον εκεί η ιδιωτική αστυνομία να έχει περισσότερες αρμοδιότητες, δηλαδή οι «σεκιουριτάδες», για να μπορεί να γίνεται σωματικός έλεγχος. Τα λέγαμε χθες. Ήδη, το μελετούν στην Ευρώπη και σε κάποιες χώρες επιτρέπεται, όπως για παράδειγμα στη γειτονική Ιταλία, για να φύγει αυτό το βάρος και αυτή η ευθύνη από την Ελληνική Αστυνομία, η οποία έπρεπε να είναι και καλύτερα εξοπλισμένη για αυτό – είναι θέμα της Πολιτείας – και καλύτερα αμειβόμενοι, να το τονίσουμε.

Απλά, θέλω να ρωτήσω τον Αστυνομικό Υποδιευθυντή, τον κύριο Χρονόπουλο, διότι εμείς, ως Ελληνική Λύση, διαφωνούμε με τα παραρτήματα των λεσχών. Όταν λέμε λέσχη, εννοούμε μία λέσχη, γιατί αρχίζουν και «θολώνουν τα νερά» και «ανοίγει η βεντάλια». Η Αστυνομία τι λέει σε αυτό; Τώρα, θα μου πείτε η Αστυνομία θα κάνει το καθήκον της όπου και όταν διαταχθεί, αλλά νομίζω ότι το πρόβλημα δεν θα επιλυθεί επί της ουσίας, γιατί τα παραρτήματα θα «θολώνουν λίγο τα νερά».

Είναι πολλά τα προβλήματα, όπως και με τα γυμναστήρια, αν πάμε στο άλλο κομμάτι. Υπάρχουν πολλά γυμναστήρια, που δεν πληρούν τις προϋποθέσεις. Υπάρχουν και άνθρωποι, που έχουν επενδύσει στα γυμναστήρια και αδικούνται επί αυτού. Ο κ. Γκουργκούλιας τα ξέρει αυτά, όπως και κάποιοι και για παρανομίες, που γίνονται με τα σκευάσματα στα γυμναστήρια, γιατί πρέπει να ξεκαθαρίσει και εκεί. Υπάρχουν άνθρωποι, που φορολογούνται στα γυμναστήρια, που πληρώνουν τα λειτουργικά έξοδα, που έχουν τους γυμναστές πτυχιούχους και κάποιοι, οι οποίοι παρανομούν. Κατά τα άλλα, είναι ένα σημαντικό νομοσχέδιο, το οποίο, κύριε Πρόεδρε, φρονούμε και θεωρούμε ότι έπρεπε να τυγχάνει μεγαλύτερης και πιο διευρυμένης συζήτησης. Κατά τα άλλα, ευχαριστώ για μία ακόμη φορά τους φορείς σας. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Κύριε Πρόεδρε, έχω να υποβάλλω ερωτήσεις, αλλά δεν έχει καταφέρει να μπει ακόμη μέσα ο εκπρόσωπος του ΣΕΓΑΣ, ο οποίος βρίσκεται στη Βουλή, αλλά δεν μπορεί να μπει από το link, το οποίο του έχουν στείλει. Νομίζω ότι θα είναι πάρα πολύ δύσκολο να του κάνω ερωτήσεις, χωρίς να τις έχει ακούσει και χωρίς να έχει ακούσει και η Επιτροπή τι θα έχει να πει εκείνος εκ μέρους του ΣΕΓΑΣ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Θα τον περιμένουμε, αν μπορέσει να συνδεθεί. Το πρόβλημα που δημιουργήθηκε είναι ότι υπάρχει μία απόφαση οι φορείς να συμμετέχουν με τηλεδιάσκεψη.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Το καταλαβαίνω, αλλά ταξίδεψε από τη Χίο, για να έρθει. Ίσως είναι και δικό μου λάθος.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Είναι με τηλεδιάσκεψη και καταλαβαίνετε ότι αν κάναμε μία εξαίρεση και επιτρέπαμε σε ένα φορέα να συμμετέχει δια ζώσης, δημιουργείται θέμα τόσο σε αυτή την τηλεδιάσκεψη, σε αυτή τη συνεδρίαση, για τους φορείς, που συνδέθηκαν εξ αποστάσεως, όσο και σε υπόλοιπες συνεδριάσεις. Θα τον περιμένουμε για να βρει ένα χώρο να συνδεθεί και αν θέλετε, μπορείτε να κάνετε ερωτήσεις στους υπόλοιπους φορείς.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Άκουσα με πάρα πολύ μεγάλη προσοχή και ευχαριστώ όλους όσους μας ενημέρωσαν όσον αφορά τα θέματα, που αφορούν στην οπαδική βία και τις αποφάσεις, που έχουν παρθεί. Όμως, εγώ επιμένω να ρωτώ όλους, αν τα μέτρα, που έχουν παρθεί, κινούνται προς τη σωστή κατεύθυνση.

Επίσης, θα ήθελα να ρωτήσω τι παραπάνω θεωρούν ότι βελτιώνουν από τις παλαιότερες παρεμβάσεις και ποια είναι τα αποτελέσματα των παλαιότερων παρεμβάσεων και αν τα τωρινά λειτουργούν συμπληρωματικά σε εκείνες τις αποφάσεις, που έχουν παρθεί, με δεδομένο, όπως είπε ο κ. Κολυμπάδης, που ήταν ένα παλιό μέλος στην Δ.Ε.Α.Β. και ξέρει αρκετά.

Επίσης, κύριε Πρόεδρε, είναι δεδομένο ότι τα οικονομικά συμφέροντα των ομάδων ελάχιστα επηρεάζονται από την παρουσία ή όχι των φιλάθλων, που βρίσκονται μέσα στα γήπεδα, αφού τα μεγάλα νούμερα αφορούν στις τηλεοπτικές μεταδόσεις και στη συμμετοχή στις διεθνείς διοργανώσεις, όπου φυσικά κυριαρχεί το ΣΤΟΙΧΗΜΑ. Δηλαδή, αν δεν παίξει ομάδα, δεν παίρνει μερίδιο. Καμία επίπτωση, όμως, δεν προβλέπεται στο παρόν νομοσχέδιο γι’ αυτά ακριβώς. Έστω κι αν ακούγεται παράλογο, θα έλεγα και τραβηγμένο, δεν έχω ακούσει μέχρι στιγμής την αντίστοιχη πρόταση από την αντίστοιχη ομοσπονδία και εννοώ την ΕΠΟ. Ρωτάω όλους και φυσικά, τους εκπροσώπους της ΕΠΟ. Είστε διατεθειμένοι να πείτε τα πράγματα με το όνομά τους ή θεωρείτε ότι θα παίζουμε «κρυφτούλι», όσον αφορά τις αποφάσεις, που θα παίρνουμε και κάθε φορά θα βρισκόμαστε μπροστά στο ίδιο πρόβλημα;

 Προς τον κύριο Αθλητικό Εισαγγελέα, ο οποίος ελπίζω να παρακολουθεί την Επιτροπή. Εκτιμώ ότι έχετε αποκτήσει μια σφαιρική πια γνώση του τι και γιατί συμβαίνει. Ποιες είναι οι προτάσεις σας, ώστε να έχετε το απαραίτητο νομικό οπλοστάσιο, ώστε να μπορείτε να φτάνετε στη ρίζα του κακού και να μην εξαντλείτε τη δικαιοδοσία σας στα συμπτώματα, τα οποία είναι δεδομένο ότι θα αναπαράγονται εσαεί, εάν δεν χτυπηθεί η ρίζα;

Προς τον κύριο Χρονόπουλο, που είναι Προϊστάμενος της Υποδιεύθυνσης Αντιμετώπισης Βίας στους αθλητικούς χώρους. Κύριε Χρονόπουλε, ο ρόλος της αστυνομίας εξαντλείται στην καταστολή, αφού και όταν συμβούν τα γεγονότα. Υπάρχει το απαραίτητο, θεωρείτε, νομικό και θεσμικό πλαίσιο, ώστε να συμμετέχετε και στην πρόληψη; Εννοώ λαμβάνεται υπόψη η γνώμη σας και ο σχεδιασμός, που προτείνετε, ώστε να αναλαμβάνουν και οι ανώνυμες εταιρείες το βάρος, που τους αναλογεί, που κατά τη δική μου άποψη και πιστεύω ενός μεγάλου μέρους της κοινωνίας είναι και το μεγαλύτερο;

Θα ήθελα να ρωτήσω ένα θέμα που αφορά στην Ε.Ο.Ε. και το οποίο θα ρωτήσω μετά και τον εκπρόσωπο του ΣΕΓΑΣ. Ο κύριος Κολυμπάδης εξέφρασε ένα παράπονο. Το παράπονό του είναι ότι πάρθηκε μια απόφαση της ολομέλειας της Επιτροπής Ολυμπιακών Αγώνων και ακόμη δεν έχει τροποποιηθεί το καταστατικό, το οποίο τροποποιήθηκε με ομόφωνη απόφαση της ολομέλειας και το οποίο εγκρίθηκε από τη Διεθνή Ολυμπιακή Επιτροπή. Ο νόμος προβλέπει ότι πρέπει να επικυρωθεί με νόμο. Το γιατί είναι μια άλλη συζήτηση, που μπορούμε να κάνουμε, κάποια άλλη στιγμή. Μέχρι τώρα, αυτό δεν έχει γίνει, όπως ειπώθηκε και αν υπήρχε πριν δικαιολογία ότι δεν χωρούσε σαν τροπολογία σε άλλο νομοσχέδιο, έτσι όπως θα έπρεπε λογικά, δεν μπορούμε να βάζουμε τροπολογίες σε άσχετα νομοσχέδια, είναι σίγουρο ότι δεν συμπεριλαμβάνεται στο παρόν που είναι αποκλειστικής αρμοδιότητας του Υπουργείου Αθλητισμού. Γνωρίζετε, κύριε Κολυμπάδη, εάν υπάρχει ιδιαίτερος λόγος αυτής της παράλειψης ή της άρνησης και αν υπάρχει, σας έχει κοινοποιηθεί εσάς; Επίσης, σας δημιουργεί προβλήματα δυσλειτουργίας στην Ε.Ο.Ε., δεδομένου ότι δεν μπορείτε να εφαρμόσετε τις τροποποιημένες διατάξεις, που εγκρίθηκαν ομόφωνα από την ολομέλεια σας, εδώ και περίπου τέσσερις μήνες και έχουν εγκριθεί και από τη Διεθνή Ολυμπιακή Επιτροπή; Γνωρίζετε αν υπάρχει δυσαρέσκεια από τη Διεθνή Ολυμπιακή Επιτροπή για την αναίτια καθυστέρηση και την άρνηση απ’ ό,τι φαίνεται να συμπεριληφθεί στο νομοσχέδιο, που συζητάμε σήμερα και αφορά στον αθλητισμό;

 Θα ήθελα να πω δυο λόγια και για το τελευταίο θέμα, που μας μίλησε ο εκπρόσωπος του Πανελληνίου Συνδέσμου Γυμναστηρίων. Όντως, πραγματικά δημιουργεί πολύ μεγάλη απορία πώς είναι δυνατόν ένας χώρος, ο οποίος κατά την άποψή μου και το λέω αυτό, κύριε Πρόεδρε, γιατί είμαι καθηγήτρια φυσικής αγωγής. Γνωρίζω τα της άσκησης, είχα γυμναστήριο και ξέρω πάρα πολύ καλά τις λειτουργίες. Ξέρω πάρα πολύ καλά τα προβλήματα. Πώς είναι δυνατόν ένας χώρος, ο οποίος παρέχει τέτοιου είδους υπηρεσίες, να εξαιρείται από τους όρους και τις προϋποθέσεις λειτουργίας των γυμναστηρίων, όταν αυτοί οι όροι είναι συγκεκριμένοι; Και όταν λέω είναι συγκεκριμένοι - και αυτή είναι μια ερώτηση που απευθύνεται στον κύριο εκπρόσωπο - όχι γιατί υπάρχει μια ιδιοτροπία, αλλά γιατί πρέπει, μέσα από αυτές τις προϋποθέσεις και τους όρους, να προφυλάξουμε όσους βρίσκονται μέσα σε αυτούς τους χώρους. Παραδείγματος χάρη, ένας αθλητικός χώρος, που φιλοξενεί ασκούμενους, πρέπει να έχει άδεια πυρασφάλειας, άδεια από το υγειονομικό, να έχει αποδυτήρια, να έχει τουαλέτες, να έχει χώρους ανάπαυσης, με την έννοια της ξεκούρασης. Τα μηχανήματα τους να είναι πιστοποιημένα. Χρειάζεται άδεια λειτουργίας. Όλα αυτά λειτουργούν πολλές φορές, μέσα σε ένα χώρο, τέσσερα τετραγωνικά, πέντε τετραγωνικά, δέκα τετράγωνα, ένα μικρό χώρο, με την έννοια ότι παρέχουν υπηρεσίες ατομικής άσκησης.

Θέλω να πω, λοιπόν, εδώ ότι υπάρχει και ένα θέμα - και ρωτάω αν το βλέπουν εκείνοι - φοροδιαφυγής σε αντίθεση με τα γυμναστήρια. Με την έννοια, ότι δεν σε ελέγχει και κανείς. Δεν ξέρω αν κρατούνται βιβλία εισόδου- εξόδου των αθλουμένων, όπως γίνεται και με τα άλλα γυμναστήρια. Λοιπόν, θα ήθελα πάρα πολύ να ακούσω την άποψή του. Το θέμα της ασφάλειας εμένα με αφορά ακόμη περισσότερο. Αν πραγματικά πιστεύουν ότι μέσα σε ένα τέτοιο χώρο, όπου άνθρωποι, οι οποίοι είναι μιας ιδιαίτερης «επιμόρφωσης», δεν είναι οι γυμναστές οι κλασικοί, γυμναστές των ΤΕΦΑΑ. Διδάσκουν κάτι εξαιρετικό, κάτι ιδιαίτερο, κάτι το οποίο είναι κάπου αλλού. Πώς ελέγχονται όλοι αυτοί; Ποιος τους ελέγχει; Ποιος τους δίνει πτυχίο, για να μπορέσουν να ασκήσουν το επάγγελμα; Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστώ, κυρία συνάδελφε. Το λόγο έχει ο κ. Τσιχτής.

**ΑΧΙΛΛΕΑΣ ΤΣΙΧΤΗΣ (Πρόεδρος της Διαρκούς Αντιμετώπισης της Βίας - Δ.Ε.Α.Β.)**: Ευχαριστώ, κύριε Πρόεδρε. Θα αναφερθώ σε αυτό, το οποίο είπε ο κύριος Μωραϊτης, ότι με την τοποθέτησή μου, «λιβάνισα» τον κύριο Υπουργό. Εάν θεωρείτε, κύριε Μωραΐτη, ότι η αναγνώριση εκ μέρους μου ότι το υπό ψήφιση νομοσχέδιο είναι προς τη σωστή κατεύθυνση και ότι βοηθάει στην αντιμετώπιση της βίας, αποτελεί «λιβάνισμα» στον Υπουργό, πιστέψτε με ότι θα έκανα το ίδιο, εάν το νομοσχέδιο το έφερνε και κάποιος Υπουργός της Κυβέρνησης του ΣΥΡΙΖΑ. Συνεπώς, δεν είναι θέμα προσώπου, είναι θέμα ουσίας του νομοσχεδίου. Ο παρών Υπουργός μπορεί να χρεώνεται το νομοσχέδιο, γιατί αυτός το έφερε. Εάν το έφερνε κάποιος Υπουργός του ΣΥΡΙΖΑ, που μακάρι να το έφερνε κάποια χρόνια πριν, όταν κυβερνούσε ο ΣΥΡΙΖΑ και να είχαν αποφευχθεί όλα αυτά, τα οποία ζούμε με την βία, θα έκανα το ίδιο.

**ΑΘΑΝΑΣΙΟΣ ΜΩΡΑΪΤΗΣ**: Κύριε Πρόεδρε, συγνώμη. Καταλαβαίνετε τι κάνει ο Πρόεδρος της Δ.Ε.Α.Β., αυτή τη στιγμή; Μας κάνει πολιτική. Προσέξτε. Κάνει πολιτική. Το καταλαβαίνετε αυτό, που λέω; Κάνει κριτική στο ΣΥΡΙΖΑ, γιατί δεν έφερε το νομοσχέδιο, όλα αυτά τα χρόνια και είχαμε όλα αυτά που είχαμε. Δηλαδή, θα μας πει ότι ο ΣΥΡΙΖΑ φταίει για ό, τι υπάρχει στο κομμάτι οπαδική βία. Το «λιβάνισμα» έχει όρια. Το ρόλο της Δ.Ε.Α.Β. τον ξέρουμε όλοι. Ας είναι πιο σεμνός ο εκπρόσωπος της Δ.Ε.Α.Β., παρακαλώ.

**ΑΧΙΛΛΕΑΣ ΤΣΙΧΤΗΣ (Πρόεδρος της Διαρκούς Επιτροπής Αντιμετώπισης της Βίας - Δ.Ε.Α.Β.):** Είμαι απόλυτα σεμνός, αλλά οφείλω να απαντήσω στην προσβλητική αναφορά του κυρίου Μωραΐτη.

 **ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Το «λιβάνισμα» είναι προσβλητική αναφορά;

 **ΑΧΙΛΛΕΑΣ ΤΣΙΧΤΗΣ (Πρόεδρος της Διαρκούς Επιτροπής Αντιμετώπισης της Βίας, Δ.Ε.Α.Β.):** Ναι, κύριε Μωραϊτη, για εμένα προσωπικά είναι προσβλητική αναφορά.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Τσιχτή, παρακαλώ συνεχίστε και προσανατολιστείτε κυρίως στο να απαντήσετε ερωτήσεις, που έχουν τεθεί κατά τη συζήτηση.

 **ΑΧΙΛΛΕΑΣ ΤΣΙΧΤΗΣ (Πρόεδρος της Διαρκούς Επιτροπής Αντιμετώπισης της Βίας- Δ.Ε.Α.Β.):** Ναι, ναι αυτό κάνω.

 Όσον αφορά αυτό που είπε η κυρία Σακοράφα, αν αυτές οι διατάξεις είναι συμπληρωματικές σε προηγούμενες. Θεωρώ ότι ναι, πράγματι είναι συμπληρωματικές και κάθε φορά, ανάλογα με τις ανάγκες, που υπάρχουν, δημιουργείται και η ανάγκη ψήφισης νέων νομοθετικών διατάξεων, για να βελτιώσουν το κλίμα και την κατάσταση που υπάρχει στη δεδομένη χρονική στιγμή.

 Θεωρώ ότι αυτές οι διατάξεις του παρόντος νομοσχεδίου δρουν συμπληρωματικά και βελτιωτικά στις προηγούμενες και στις υπάρχουσες μέχρι σήμερα διατάξεις για την οπαδική βία. Το αν θα πετύχουν αυτό, θα το δούμε, γιατί όλα θα κριθούν εκ του αποτελέσματος. Ευχαριστώ, κύριε Πρόεδρε.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ.

 Κύριε Κωνσταντόπουλε, έχετε το λόγο.

 **ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Θα ήθελα να ρωτήσω τον Πρόεδρο της Δ.Ε.Α.Β., που δεν μου απάντησε, πώς θα μπορούσε να υποστηριχθεί η αστυνομία, ώστε να μπορεί καλύτερα να ανταποκριθεί στη διενέργεια των ελέγχων. Από πλευράς της Δ.Ε.Α.Β. πώς θα μπορούσε να υποστηριχθεί;

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Τσιχτή, έχετε το λόγο.

 **ΑΧΙΛΛΕΑΣ ΤΣΙΧΤΗΣ (Πρόεδρος της Διαρκούς Επιτροπής Αντιμετώπισης της Βίας- Δ.Ε.Α.Β.):** Η Δ.Ε.Α.Β. είναι σε άμεση συνεργασία με την Ελληνική Αστυνομία και συνεργάζεται άψογα και απόλυτα στην πρόληψη των μέτρων, που λαμβάνονται, κάθε φορά για τους επικίνδυνους αγώνες, που διενεργούνται, στα αθλήματα μπάσκετ, βόλεϊ κ.λπ.. Συνεργαζόμαστε και εισηγούμαστε προς τον κύριο Υπουργό, τον εκάστοτε υπουργό, τα μέτρα, τα οποία θα πρέπει να λάβει, σε περίπτωση επικινδυνότητας του αγώνα, είτε για την απαγόρευση διάθεσης εισιτηρίων, απαγόρευση μετακινήσεων, οργανωμένης και μεμονωμένης μετακίνησης των φιλάθλων της φιλοξενούμενης ομάδας και μια σειρά άλλων μέτρων. Υπάρχει, δηλαδή, μια απόλυτη συνεργασία μεταξύ της Δ.Ε.Α.Β. και της Αστυνομίας για τα μέτρα πρόληψης της βίας, κατά τη διενέργεια των αθλητικών αγώνων.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε.

 Το λόγο έχει ο κ. Τριαντάφυλλος, μέλος του Δ.Σ. του ΣΕΓΑΣ.

 **ΚΩΝΣΤΑΝΤΙΝΟΣ ΤΡΙΑΝΤΑΦΥΛΛΟΣ (Μέλος του Δ.Σ. του Συνδέσμου Αθλητικών Γυμναστικών Σωματείων - ΣΕΓΑΣ):** Σας ευχαριστώ πάρα πολύ, για την πρόσκληση.

 Εκ μέρους του ΣΕΓΑΣ, θα θέλαμε να θέσουμε τέσσερις παρατηρήσεις, οι οποίες αφορούν το συγκεκριμένο νομοσχέδιο και οι οποίες έχουν να κάνουν, κυρίως, με κάποια ζητήματα, τα οποία έχουν νομοτεχνικό χαρακτήρα.

Ως προς το άρθρο 44, η άποψη τόσο της νομικής υπηρεσίας του ΣΕΓΑΣ όσο και των ανθρώπων, οι οποίοι έχουν ασχοληθεί με το νομοσχέδιο από την Ομοσπονδία, είναι ότι ενδεχομένως αυτή η προσθήκη του νέου δευτέρου εδαφίου, στη δεύτερη παράγραφο του άρθρου 14 του ν.2725/99, σε ό,τι αφορά την περίπτωση διαγραφής σωματείου, ενδεχομένως να έρχεται σε αντίθεση με το ακροτελεύτιο εδάφιο της παραγράφου 1 του ίδιου άρθρου 14. Αυτό χρήζει μιας διευκρινήσεις, ούτως ώστε να μην υπάρξουν προβλήματα τόσο κατά τη διάρκεια αυτής της επίπονης διαδικασίας, που υπάρχει, σε σχέση με το αν ένα σωματείο πληροί τις προϋποθέσεις, προκειμένου να συνεχίσει να είναι μέλος μιας ένωσης, όσο όμως και προκειμένου να τηρείται η νομιμότητα σε σχέση με την εφαρμογή του νόμου.

Το άρθρο 47 θεωρούμε ότι πιθανόν να προκαλεί μια σύγχυση, καθώς ενδεχομένως να δημιουργήσει αμφισβήτηση επί του δικαιώματος ή μη ψήφου πολλών σωματείων. Και αυτό θα θέλαμε να διευκρινιστεί στην κατεύθυνση του να υπάρχει συνεκτικότητα, με τις προηγούμενες ρυθμίσεις, στις οποίες έχει προβεί το αρμόδιο Υπουργείο.

Στο άρθρο 52, βετεράνοι αθλητές, υπάρχει ένα ζήτημα, σε σχέση με το κέντρο βάρους, που πρέπει να πέφτει σε κάθε άθλημα και κυρίως όσον αφορά την σε βάθος ανάπτυξη του αθλήματος και την ανάδειξη νέων αθλητών. Υπάρχει μια πολύ μεγάλη συζήτηση, που διαρκεί αρκετά χρόνια, σε σχέση με τους βετεράνους αθλητές, αν αυτοί πρέπει ή δεν πρέπει να βγάζουν δελτία. Υπάρχει μια επιλογή της πολιτείας τον τελευταίο χρόνο, σε σχέση με αυτό το ζήτημα. Εφιστούμε την προσοχή, σε σχέση με αυτό το άρθρο.

Επίσης, εφιστούμε την προσοχή, σε σχέση με το φόρτο ή τη συμφόρηση, που ενδεχομένως, να δημιουργήσει η υποχρέωση ετήσιας ανανέωσης δελτίων αθλητικής ιδιότητας. Εδώ εμείς θέτουμε το θέμα του ανώτατου ηλικιακού ορίου, που πρέπει να υπάρχει, ωστόσο και η ετήσια ανανέωση, ενδεχομένως να δημιουργήσει μία συμφόρηση στις ομοσπονδίες και στις κατά τόπους ΕΑΣ και ουσιαστικά να δημιουργήσει περισσότερα προβλήματα από αυτά τα θετικά, τα οποία ενδεχομένως να θέλει να επιφέρει η συγκεκριμένη ρύθμιση. Λιγότερη δυνατή γραφειοκρατία για περισσότερο αθλητισμό, θα το συμπύκνωνα εδώ.

Έρχομαι σε τέσσερις παρατηρήσεις, που υπάρχουν από την πλευρά της Ομοσπονδίας. Η πρώτη παρατήρηση έχει να κάνει με τις ελεύθερες μετεγγραφές, μετά το 19ο έτος. Είναι γνωστό ότι υπάρχει πάντοτε η πίεση, προκειμένου να υπάρχει η ελευθερία της βούλησης, η ελευθερία της μεταγραφής και στον αθλητισμό. Η ρύθμιση, όπως έχει εισαχθεί, δημιουργεί περαιτέρω προβλήματα. Το πρώτο πρόβλημα είναι, αν αυτή εννοείται ως άπαξ, δηλαδή, ασκείται μία φορά το δικαίωμα της ελεύθερης μεταγραφής, μετά τα 19 ή αν αυτό μπορεί να συμβαίνει σχεδόν σε κάθε αγωνιστική, σε κάθε έτος με τις ρυθμίσεις, που έρχονται, σήμερα, στο υπό συζήτηση νομοσχέδιο. Επομένως, εδώ υπάρχει ένα ζήτημα, σε σχέση με το τι εννοεί, με την ελεύθερη μεταγραφή, μετά τα 19 χρόνια, ο νομοθέτης.

 Το δεύτερο, είναι σε σχέση με την αποζημίωση κατάρτισης, που δεν υπάρχει στον ερασιτεχνικό αθλητισμό. Ξέρετε στον ΣΕΓΑΣ είναι ερασιτεχνικά τα σωματεία, ερασιτέχνες οι αθλητές μας, η αποζημίωση κατάρτισης δεν υπήρχε, ως όρος. Καλό θα είναι να διευκρινιστεί, διότι υπάρχουν ζητήματα, τα οποία πρέπει να ρυθμιστούν σε κάθε ομοσπονδία και ειδικά σε εμάς, που είμαστε σε φάση επεξεργασίας, ενόψει της γενικής συνέλευσης του Μαρτίου. Ζητήματα που έχουν να κάνουν με τον κανονισμό μεταγραφών της κάθε ομοσπονδίας. Αυτό έχει εισάγει ως ρύθμιση ο νομοθέτης και καλό θα είναι στην παρούσα συζήτηση να διευκρινιστεί, ούτως ώστε να έχουμε κι εμείς μια σχετική κατεύθυνση.

Υπάρχει ένα ανοιχτό θέμα, σε σχέση με την Ε.Ο.Ε.. Μια τροποποίηση, αυτονόητη τροποποίηση καταστατικού, που εμπεριέχει κυρίως νομοτεχνικές βελτιώσεις, σε σχέση με το καταστατικό της Ε.Ο.Ε., έχει εγκριθεί ήδη από το Νοέμβριο από τη Δ.Ο.Ε. και ενώ έχει κατατεθεί από την Ε.Ο.Ε. και την ολομέλειά της, από το Δεκέμβριο του 2021, στο αρμόδιο Υπουργείο, βλέπουμε ότι δεν εισάγεται τουλάχιστον στην αρχική φάση του συγκεκριμένου νομοσχεδίου. Θα θέλαμε να ρωτήσουμε τον κύριο Υπουργό, αν υπάρχει κάποια εμπλοκή, που καθυστερεί αυτή την εισαγωγή επί περίπου τέσσερις μήνες, αφότου είχε κατατεθεί από την Ε.Ο.Ε., διότι αφορά κυρίως νομοτεχνικού χαρακτήρα βελτιώσεις, οι οποίες έχουν εγκριθεί από την Δ.Ο.Ε. και οι οποίες αφορούν και σε θέμα, το οποίο έχει να κάνει με το ΣΕΓΑΣ, δηλαδή, εκλογή, το ρόλο του αναπληρωματικού. Μια ασαφή διατύπωση, όπως υπάρχει σήμερα στο καταστατικό και το οποίο από το Νοέμβρη έχει διορθώσει η ολομέλεια της Ε.Ο.Ε..

Τα τελευταία δύο σημεία έχουν να κάνουν με δύο πρακτικά θέματα και κλείνω με αυτό, κύριε Πρόεδρε και ευχαριστώ πολύ για το χρόνο. Το πρώτο έχει να κάνει με το μητρώο. Βλέπουμε ρυθμίσεις, σε σχέση με το μητρώο των σωματείων. Αυτή τη στιγμή, το Δεκέμβριο, που μας πέρασε, έκλεισε το μητρώο, άνοιξε πολύ πρόσφατα και αυτό είχε ως αποτέλεσμα πολλά σωματεία, μεταξύ των οποίων και ιστορικά σωματεία, σε πολλά μέρη της Ελλάδος, ενδεχομένως, όχι μόνο στον ΣΕΓΑΣ, να χάσουν τη δυνατότητα να χρηματοδοτηθούν από την πολιτεία, διότι υπήρξε ένα λάθος έγγραφο ή μια πολύ μικρή λεπτομέρεια. Δεν είχε δοθεί η δυνατότητα στα σωματεία να μπορούν να ασκήσουν κάποια ενδεχομένως αίτηση θεραπείας ή με κάποιο τρόπο να διορθώσουν κάποια έγγραφα, τα οποία τους έλειπαν. Είναι έγγραφα επουσιώδη, είναι διαδικασίες ακόμα και προσωρινής αποθήκευσης στην ηλεκτρονική βάση, όπου δεν υπήρξε τελική υποβολή. Είναι θέματα, δηλαδή, τα οποία δεν είχαν να κάνουν με την ουσία του μητρώου, που έχει νόημα και ουσία, αλλά είχαν να κάνουν με κάποια διαδικαστικά ζητήματα και αυτό στέρησε πόρους από τα σωματεία, που γνωρίζετε ότι σε αυτή τη συγκυρία, που περάσαμε, τη δύσκολη συγκυρία του κορωνοϊού, οι πόροι αυτοί είναι πολύ κρίσιμοι για την επιβίωση αυτών των σωματείων.

Θα θέλαμε, λοιπόν, σε σχέση με του Δεκεμβρίου το μητρώο, δηλαδή με τη μη δυνατότητα να υποβληθούν για επουσιώδεις καταστάσεις, εάν υπάρξει η δυνατότητα να επανυποβάλουν την αίτηση, προκειμένου να λάβουν όσοι δεν έλαβαν τη χρηματοδότηση, την οποία δικαιούνται και δικαιούνταν και κατά το χρόνο, που αυτή ουσιαστικά δόθηκε, από την Πολιτεία.

Το τελευταίο σημείο έχει να κάνει με τη νησιωτικότητα, με τα νησιά. Γνωρίζετε ότι και στο Σύνταγμα, υπάρχει σχετική πρόβλεψη και η Βουλή των Ελλήνων κατ’ επανάληψη έχει τονίσει την αναγκαιότητα να υπάρχουν ειδικές ρυθμίσεις για τα νησιά. Στον αθλητικό νόμο, όπως έχει τροποποιηθεί, με τις τελευταίες τροποποιήσεις και σημειωτέον, ανοίγω παρένθεση, εδώ καλό θα ήταν να υπάρξει και μια κωδικοποίηση της αθλητικής νομοθεσίας, διότι υπάρχουν πολλές επιμέρους ρυθμίσεις, που ενδεχομένως να δημιουργούν και μία σύγχυση, κλείνω την παρένθεση, δεν υπάρχει η νησιωτικότητα, ως έννοια και αυτό δημιουργεί μια πολύ μεγάλη αδικία όσον αφορά τα νησιά. Παραδείγματος χάρη, για να γίνει αντιληπτό από την Επιτροπή σας, στην Άνδρο, που υπάρχει σωματείου στίβου του ΣΕΔΕΣ, απαιτείται, προκειμένου να υπάρξει αναγνώριση των μητρώων κ.τ.λ., να υπάρχει γυμναστής στίβου. Στην Άνδρο, προφανώς, δεν υπάρχει γυμναστής, ενδεχομένως να υπάρχει ένας γυμναστής, λόγω του σχολείου, που υπάρχει εκεί. Δεν είναι δυνατόν, όμως να υπάρξει σωματείο, με προϋπόθεση να υπάρχει γυμναστής στίβου. Το ίδιο μπορεί να ισχύσει στην Ικαρία ή σε μικρά νησιά, στα οποία υπάρχει μειωμένη δυνατότητα ανεύρεσης σωματείων. Είναι άλλο πράγμα, λοιπόν, η Αθήνα και άλλο πράγμα ένα μικρό νησί του Αιγαίου, το οποίο δεν μπορεί να αντιμετωπίζεται με τον ίδιο τρόπο, που αντιμετωπίζεται ένα σωματείο στην Αθήνα.

Και τέλος, όσον αφορά τις Ενώσεις Αθλητικών Σωματείων, τις Ε.Α.Σ., τις οποίες προβλέπει ο αθλητικός νόμος, θα έπρεπε και εκεί να υπάρχουν σχετικές ρυθμίσεις, ούτως ώστε να μην είναι ενιαίος ο τρόπος, με τον οποίο αντιμετωπίζονται, όπως αντιμετωπίζονται οι ενώσεις της ηπειρωτικής χώρας.

Για αυτά τα θέματα εμείς στο ΣΕΓΑΣ, έχοντας συγκροτήσει μια Επιτροπή Νησιωτικής Πολιτικής, έχουμε φτιάξει ειδική ομάδα, που θα κάνει προτάσεις και στο όνομα του Υπουργείου και που νομίζω ότι ενόψει της σημερινής σας συζήτησης θα ήταν χρήσιμο, εάν υπάρχει η δυνατότητα να υπάρξουν και σχετικές βελτιώσεις. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε.

Ο κ. Χρονόπουλος έχει το λόγο.

**ΘΕΟΔΩΡΟΣ ΧΡΟΝΟΠΟΥΛΟΣ (Αστυνομικός Υποδιευθυντής – Προϊστάμενος της Υποδιεύθυνσης Αντιμετώπισης Βίας στους Αθλητικούς Χώρους - ΥΑΒΑΧ):** Κύριε Πρόεδρε, ξεκινώντας και με τη σειρά των ερωτήσεων, αρχικά προς τον κύριο Κωνσταντόπουλο, για το τι επιπλέον θα μπορούσε να μας προδώσουν τα πρώτα 9 άρθρα του σχεδίου, είναι προς τη θετική κατεύθυνση όλο το νομοσχέδιο, όπως είπα και στην πρώτη μου τοποθέτηση, μπαίνουν στην εξίσωση οι ΠΑΕ, μπαίνουν στην εξίσωση τα μέλη των λεσχών φιλάθλων και αυτό έχει να κάνει και με τη συνέργεια που είχα πει στην αρχή, υπάρχει έλεγχος, υπάρχουν ποινές -αυτό είναι ιδιαίτερα σημαντικό. Εμείς θέλουμε τις λέσχες φιλάθλων, για να υπάρχει ένα σημείο αναφοράς, ως προς τους οπαδούς. Θετικό επίσης είναι η αύξηση της ηλικίας από τα 16 στα 18 έτη των μελών των λεσχών. Επίσης, θετικό είναι η πρόσθεση συγκεκριμένων αδικημάτων του Ποινικού Κώδικα, μέσα στον αθλητικό νόμο, όπως είναι χαρακτηριστικά η κατοχή εκρηκτικών και εμπρηστικών υλών - είναι κάτι, το οποίο το αντιμετωπίζουμε σχεδόν καθημερινά - θετική και η αλλαγή στο άρθρο 187 του Ποινικού Κώδικα, που αφορά την εγκληματική οργάνωση και ιδιαίτερα την παράγραφο 3 και φυσικά θετικό είναι και οι ποινές, που επιβάλλονται και οι παρεπόμενες ποινές. Κυρίως, εδώ να τονίσω ότι είναι ιδιαίτερα σημαντικό να χρησιμοποιείται ιδιαίτερα από τις εισαγγελικές αρχές η παρεπόμενη ποινή της απαγόρευσης εισόδου στο γήπεδο, στον αγωνιστικό χώρο των οπαδών, που διαπράττουν αδικήματα, που αφορούν το συγκεκριμένο νομοσχέδιο. Αυτό που έχει, βέβαια σημασία είναι όλα αυτά να αποδειχθούν στην πράξη, να αποδειχθούν στην καθημερινότητα.

Από εκεί και πέρα, στον κύριο εκπρόσωπο της Ελληνικής Λύσης, σίγουρα και τα παραρτήματα, σίγουρα και οι λέσχες και τα γραφεία και τα εντευκτήρια, υπάρχει σαφήνεια μέσα στο νόμο. Προφανώς και υπάρχει λόγος, που υπάρχουν αυτές οι διακρίσεις. Εμείς είμαστε κυρίως για τα παραρτήματα και τις λέσχες και τα εντευκτήρια και υπάρχει εκεί αρκετή δραστηριότητα, από την πλευρά της Αστυνομίας, ως προς το θέμα των ελέγχων και εδώ, βέβαια να τονίσω και μια διαπίστωση ότι σε πολύ λίγες από τις λέσχες και τα σημεία, που συγκεντρώνονται οι οπαδοί, βρίσκουμε αντικείμενα. Υπάρχουν σίγουρα, αλλά είναι η μειοψηφία των περιπτώσεων. Αντιλαμβάνεστε ότι είναι και πολύ εύκολο να τα κρύψουν κάπου αλλού και να τα τοποθετήσουν κάπου αλλού.

Τέλος, στην ερώτηση της κυρίας Σακοράφα. Σίγουρα, πρόθεση της Αστυνομίας πάντα είναι να επενδύουμε στην πρόληψη και όχι στην καταστολή, δηλαδή, να μην βρισκόμαστε και εμείς προ τετελεσμένων γεγονότων, απλά να τονίσω ότι με το προεδρικό διάταγμα, που έχει ιδρυθεί η Υποδιεύθυνση, που προΐσταμαι, το 42 του 2011, προβλέπεται να έχουμε συνεργασία με τους υπευθύνους των αθλητικών ομάδων, με τους οργανωμένους συνδέσμους των φιλάθλων και με όλους τους φορείς, που είναι εμπλεκόμενοι, ως προς την τέλεση των αγώνων και των αθλητικών συναντήσεων, τόσο στο εσωτερικό όσο και στο εξωτερικό. Δηλαδή, μιλάμε για πρόληψη ουσιαστικά και βεβαίως έχουμε υιοθετήσει και το θεσμό του αξιωματικού - συνδέσμου, που υφίσταται στην υπηρεσία μας και ο οποίος έρχεται σε επαφή τόσο με τους υπεύθυνους ασφαλείας των ΠΑΕ, ΚΑΕ και όλων των ομαδικών αθλημάτων, όσο και με τους επικεφαλής των οργανωμένων οπαδών. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε.

Ο κ. Κολυμπάδης έχει το λόγο.

**ΕΜΜΑΝΟΥΗΛ ΚΟΛΥΜΠΑΔΗΣ (Γενικός Γραμματέας της Ελληνικής Ολυμπιακής Επιτροπής):** Κύριε Πρόεδρε, ήθελα να τονίσω ότι η αλλαγή του νομικού καθεστώτος της Ελληνικής Ολυμπιακής Επιτροπής από νομικό πρόσωπο δημοσίου δικαίου σε νομικό πρόσωπο ιδιωτικού δικαίου έφερε επαναστατική αλλαγή, στον τρόπο λειτουργίας της Επιτροπής, η οποία κατέστη περισσότερο ευέλικτη, περισσότερο αποτελεσματική και τώρα μπορεί να εξυπηρετήσει καλύτερα, θα έλεγα κατά τρόπο άριστο, τους σκοπούς, τους οποίους έχει ταχθεί να υπηρετεί.

Οι τροπολογίες που έγιναν στο καταστατικό: Η πρώτη, που έγινε το Μάιο του 2021, αφορούσε μια επιτακτική απαίτηση της Διεθνούς Ολυμπιακής Επιτροπής να θέσει με αυτορρύθμιση η Ελληνική Ολυμπιακή Επιτροπή όρια ηλικίας και θητειών, όπως έκανε άλλωστε και το νομοσχέδιο του Υπουργού για τις αθλητικές ομοσπονδίες. Πράγματι, λοιπόν, ελήφθη απόφαση και αυτή την υποβάλαμε, με όλα τα απαιτούμενα παραστατικά στις 12 Μαΐου 2021.

Στη συνέχεια, προέκυψε, λόγω ανάγκης εφαρμογής αντικατάστασης αποβιώσαντος εκπροσώπου αθλητικής ομοσπονδίας, η αναπλήρωση του και είδαμε ότι η ρύθμιση, η οποία είχε υπεισέλθει, χαμένη στη μετάφραση μεταξύ Δ.Ο.Ε. και Ελληνικής Ολυμπιακής Επιτροπής, ήταν εξαιρετικά ασαφής. Δηλαδή, τι; Το αναπληρωματικό μέλος παρέμενε εσαεί αναπληρωματικό μέλος, αναπληρώνοντας μόνο για ένα μήνα το τακτικό μέλος. Δηλαδή, αυτό είναι ενάντια και στις γενικές αρχές, που διέπουν το δίκαιο των συλλογικών οργάνων και των σωματείων.

Δεν ήταν ιδιαίτερα για το ΣΕΓΑΣ. Προέκυψε, λόγω του ΣΕΓΑΣ, γιατί θέλω να σας ενημερώσω ότι πρόσφατα έχουμε το ίδιο θέμα με την Ελληνική Ομοσπονδία της Άρσης Βαρών, όπου ύστερα από παραίτηση του τακτικού εκπροσώπου, ο αναπληρωματικός εκπρόσωπος είναι μόνο για ένα μήνα και στη συνέχεια, θα πρέπει να προκηρυχθεί η Γενική Συνέλευση, για να εκλεγεί πάλι τακτικός αντιπρόσωπος, δηλαδή με τον αναπληρωματικό να παραμένει εσαεί αναπληρωματικός και έτσι, να αλλοιώνεται η βούληση της Γενικής Συνέλευσης, που εκλέγει τον τακτικό και τον αναπληρωματικό.

Το τελευταίο χρονικό διάστημα, το γραφείο μου ήταν σε τακτική επαφή με τη νομική υπηρεσία του κυρίου Υπουργού, είχαμε εξαιρετική συνεργασία, όπως πάντα, δεν ξέρω, γιατί δεν μπήκε μέσα ούτε είχα κάποια κάποιο μήνυμα από το γραφείο του κυρίου Υπουργού για το λόγο, για τον οποίο δεν μπήκε.

Προφανώς, θα πρόκειται περί τεχνικού ζητήματος γι’ αυτό και παρακάλεσα τον κύριο Υπουργό, σε αμέσως επόμενη κατάθεση νομοσχεδίου, να συμπεριληφθεί και αυτό μέσα, διότι προκαλεί προβλήματα. Ξέρετε, δεν είναι ότι αυτή τη στιγμή μια ιστορική Ομοσπονδία, όπως ο ΣΕΓΑΣ παραμένει χωρίς εκπροσώπηση. Για μας όλες οι ομοσπονδίες είναι το ίδιο, αλλά ιδιαίτερα, όταν πρόκειται για μεγάλες και δημοφιλείς και ομοσπονδίες, που εκπροσωπούν ιδιαίτερα δημοφιλή αθλήματα, είναι λυπηρό να είναι χωρίς εκπροσώπηση.

Δεν έχω καμία τέτοια ένδειξη, από πλευράς του κ. Υπουργού. Νομίζω και γι’ αυτό έκανα την παράκληση να μπει μέσα. Δεν είμαστε εμείς η Ελληνική Ολυμπιακή Επιτροπή, αυτοί που προστρέχουν στον μπαμπούλα του εξωτερικού, για να επιπλήξει κάποιον, ο οποίος δεν θέλει να εφαρμόσει. Δεν έχουμε τέτοιο πνεύμα. Άλλωστε, η συνεργασία με το Υπουργείο είναι κάτι παραπάνω από άριστη και πάρα πολύ στενή, θα έλεγα. Νομίζω, ότι είναι ένα θέμα, το οποίο θα το δει ο Υπουργός και θα το ξεπεράσει. Οι πυλώνες για να εγκριθεί μια τροποποίηση του καταστατικού - οι προϋποθέσεις μάλλον - είναι τρεις. Πρώτον, είναι η απόφαση της Ολομέλειας. Δεύτερον, είναι η υποβολή της τροποποίησης αυτής στη Διεθνή Ολυμπιακή Επιτροπή προς έγκριση. Πράγμα το οποίο έγινε και λήφθηκε και στις δύο περιπτώσεις. Και το τρίτο, είναι η σύνταξη μιας αιτιολογικής έκθεσης και αυτά τα τρία μαζί υποβάλλονται στο γραφείο του Υπουργού, όπου το εισάγει προς κύρωση στη Βουλή.

Βεβαίως, σε συζήτηση που έγινε, κατά τους πρόσφατους Χειμερινούς Ολυμπιακούς Αγώνες, στο Πεκίνο, ρωτήθηκα από τη Δ.Ο.Ε., εάν οι τροποποιήσεις αυτές έχουν εγκριθεί. Είπα, όχι ακόμα, αλλά επειδή γνώριζα ότι επίκειται η κατάθεση ενός νομοσχεδίου, είπα ότι προφανώς θα είναι στο επόμενο νομοσχέδιο. Έκτοτε, δεν έχω άλλη επαφή, αλλά νομίζω ότι το θέμα αυτό ο κ. Υπουργός έχει την κατανόηση και θα μας το λύσει σύντομα και σε πρώτη ευκαιρία. Είναι μια παράκληση, η οποία, πιστεύω, ότι θα εισακουστεί διότι πρόκειται - σας είπα και στην πρωτολογία μου - για θέματα καλής διακυβέρνησης και ομαλής λειτουργίας της Ελληνικής Ολυμπιακής Επιτροπής. Αυτά, σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κ. Κολυμπάδη. Ο κ. Υπουργός είναι εδώ, θα απαντήσει, υποθέτω, συνολικά, μετά την ολοκλήρωση των απαντήσεων και των τοποθετήσεων των φορέων.

Να περάσουμε στον κ. Λεουτσάκο από την Super League 2.

**ΛΕΩΝΙΔΑΣ ΛΕΟΥΤΣΑΚΟΣ (Πρόεδρος Super League 2):** Δεν έχω να συμπληρώσω κάτι.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε.

Τον λόγο έχει ο κ. Γαλατσόπουλος από τον ΕΣΑΚΕ.

**ΕΥΑΓΓΕΛΟΣ ΓΑΛΑΤΣΟΠΟΥΛΟΣ (Πρόεδρος του Ελληνικού Συνδέσμου Ανωνύμων Καλαθοσφαιρικών Εταιριών - ΕΣΑΚΕ):** Δεν έχω να συμπληρώσω, κ. Πρόεδρε, κάτι. Το μόνο που θέλω να πω, κλείνοντας, είναι ότι σίγουρα ευεργετικό ρόλο θα παίξει η εφαρμογή του όποιου νομοσχεδίου περάσει και η εφαρμογή και η ισονομία. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Κύριε Ευσταθόπουλε, έχετε τον λόγο.

**ΕΥΣΤΑΘΙΟΣ ΕΥΣΤΑΘΟΠΟΥΛΟΣ (Πρόεδρος της Ελληνικής Σκακιστικής Ομοσπονδίας - Ε.Σ.Ο.):** Μάλιστα, κ. Πρόεδρε, σας ευχαριστώ.

Είχαμε μία ερώτηση από τον κ. Κωνσταντόπουλο για την ένταξη των αθλημάτων, αν θα πρέπει να διαθέτουν την ειδική αθλητική αναγνώριση από τη ΔΟΕ. Θα ήθελα να ευχαριστήσω πάρα πολύ τον κ. Βουλευτή γι΄ αυτήν την παρατήρηση. Ήταν ακριβώς το πνεύμα και της δικής μου τοποθέτησης και συγκεκριμένα να το επαναλάβω, για να γίνει κατανοητό πάρα πολύ σύντομα.

Στο τέλος της παραγράφου 3 του άρθρου 24, προτείνουμε, έτσι ώστε να διαφυλαχθεί το ποια θα είναι τα πνευματικά αθλήματα, τα οποία θα αναγνωρίζονται, ότι αυτά θα πρέπει να έχουν μια οντότητα, θα πρέπει να έχουν μια διεθνή οντότητα. Θα πρέπει να είναι αναγνωρισμένα, διεθνώς και γι’ αυτό προτείνουμε να προστεθεί η φράση «Και η αντίστοιχη Διεθνής Ομοσπονδία να έχει αναγνωριστεί από τη ΔΟΕ ως αθλητική». Το θεωρούμε πάρα πολύ σημαντικό αυτό.

Να πω ένα παράδειγμα. Το σκάκι είναι ένα άθλημα, το οποίο δεν είναι τυχαίο. Πέρα από τις αναφορές, που υπάρχουν από την Αρχαία Ελλάδα, ακόμη, ότι παιζόταν ένα παιχνίδι με πεσσούς, κάτι που ήταν αντίστοιχο του σκακιού. Αθλητικά, μιλώντας, το σκάκι έχει Παγκόσμιο Πρωταθλητή, ήδη, από τον 19ο αιώνα. Υπήρχε, λοιπόν, Παγκόσμιο Πρωτάθλημα, υπάρχουν, αυτή τη στιγμή, σε 195 χώρες, σε Παγκόσμια Πρωταθλήματα, Ηπειρωτικά Πρωταθλήματα, Διεθνή, Εθνικά Πρωταθλήματα, σε όλες τις ηλικιακές κατηγορίες, από 18 έως και 20 ετών και μετά ελεύθερα, μετά τα 20 χρόνια. Έχουμε δύο κατηγορίες, μία γενική, που παίζουν άντρες και γυναίκες και ειδική κατηγορία για τις γυναίκες. Έχουμε Σκακιστικές Ολυμπιάδες και όλα αυτά, όπως εξήγησα, σε αγωνιστική βάση, υπάρχει ιστορία, πάνω από έναν αιώνα και αυτή τη στιγμή σε 195 χώρες.

 Έτσι, λοιπόν, για να έρθει ένα καινούργιο άθλημα να αναγνωριστεί, ως πνευματικό, θα πρέπει να έχει κάποιες προϋποθέσεις. Αυτές οι προϋποθέσεις καλό θα είναι να περνάνε από την αναγνώριση της Δ.Ο.Ε.. Το θεωρούμε απαραίτητο και γι’ αυτό προτείναμε αυτή τη διατύπωση, την οποία, φυσικά, θα τη στείλουμε και σε εσάς, κ. Πρόεδρε και σε όλα τα μέλη της Επιτροπής και φυσικά και στον κ. Υφυπουργό, με την ελπίδα ότι θα το υιοθετήσει αυτό. Είμαι βέβαιος μάλλον θα το υιοθετήσει, γιατί φάνηκε ότι ήθελε να το υιοθετήσει, καθώς άλλαξε την αρχική διατύπωση, που είχε καταθέσει στη δημόσια διαβούλευση, με μια διατύπωση προς αυτή την κατεύθυνση, που λέμε κι εμείς. Απλώς, λείπει η αναγνώριση από τη Δ.Ο.Ε.. Ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε κ. Ευσταθόπουλε.

Θα δώσω το λόγο στον κ. Γκουργκούλια για τη δεύτερη τοποθέτησή του.

**ΣΠΥΡΟΣ ΓΚΟΥΡΓΚΟΥΛΙΑΣ (Αντιπρόεδρος του Πανελλήνιου Συνδέσμου Γυμναστηρίων):** Σας ευχαριστώ, κ. Πρόεδρε, για τη δευτερολογία.

Θέλω να ευχαριστήσω για τις εύλογες απορίες, που έχει και η κ. Σακοράφα και ο κ. Μπούμπας και ο κ. Γρηγοριάδης, που συναίνεσε σε όλα αυτά, που είπαμε πριν, για το άρθρο 63. Πως μπορούμε να θεσμοθετούμε σήμερα και να νομοθετούμε την ύπαρξη χώρων υπηρεσιών γυμναστικής, χωρίς να υπόκειται σε καμία αδειοδότηση, χωρίς να χρειάζεται να έχουν κανένα πιστοποιητικό.

Θέλω να σας ενημερώσω λίγο για κάποια πρακτικά θέματα. Εγώ, ως εκπρόσωπος του Συλλόγου των Γυμναστηρίων, συνοδεύω τους εκπροσώπους της Περιφέρειας στους εκάστοτε ελέγχους. Οι έλεγχοι αυτοί αφορούν τα γυμναστήρια, τα στούντιο γιόγκα ή πιλάτες και τα CrossFit. Μπαίνοντας μέσα σε έναν χώρο - που μπορεί να μπω και αύριο- θα πάμε σε ένα ήδη υπάρχον στούντιο γιόγκα και πιλάτες - όχι μόνο εγώ, αλλά όλη η ομάδα, όλοι οι εκπρόσωποι - θα ζητήσουμε την άδεια λειτουργίας, θα ζητήσουμε το πιστοποιητικό πυρασφάλειας, θα ζητήσουμε τις βεβαιώσεις των γιατρών για τα μέλη, θα ελεγχθούν οι υδραυλικές και ηλεκτρολογικές εγκαταστάσεις, θα ελεγχθεί υγειονομικά από τον αρμόδιο το σύνολο του γυμναστηρίου, είναι 500 πράγματα.

Πώς είναι δυνατόν να γίνει αυτό, ξέροντας ότι από αύριο θα μπορεί να υπάρχουν αντίστοιχοι χώροι, όπου δεν υπόκεινται σε αυτές τις δεσμεύσεις, αυτές τις προϋποθέσεις, αυτές τις υποχρεώσεις;

Δεν χρειάζεται να έχουν κανέναν από αυτά τα πιστοποιητικά, που σας ανέφερα, εν τάχει, γιατί ο κατάλογος είναι πάρα πολύ μεγάλος και οι υποχρεώσεις είναι πολλές. Αυτό είναι το ένα κομμάτι. Είναι εντελώς αυτονόητη η ύπαρξη δεσμεύσεων και υποχρεώσεων, πάντα για την προφύλαξη των πολιτών και πάντα, έχοντας ως δεδομένο, ότι τις τελευταίες δεκαετίες -επαναλαμβάνω και πάλι - ευτυχώς, δεν είχαμε κανένα περιστατικό, λόγω αυτής της προσπάθειας και αυτών των ενεργειών μέσα σε γυμναστήριο, ένα κακό περιστατικό μέσα σε ένα γυμναστήριο. Ήθελα να προσθέσω, επίσης, ότι τα γυμναστήρια αντικειμενικά έχουν αναφερθεί από πολλούς Υπουργούς, ότι ίσως είναι από τους κλάδους - αν όχι ο κλάδος, που έχει πληγεί περισσότερο - από τους κλάδους, που έχουν πληγεί περισσότερο, την τελευταία διετία, λόγω του κορωνοϊού.

Ήμασταν για δύο ολόκληρες χρονιές, αν εξαιρέσουμε τους καλοκαιρινούς μήνες, κλειστά και έχουμε υποστεί όλη αυτή την ζημιά. Το μεγαλύτερο κακό, όμως, δεν είναι το άμεσα οικονομικό, που έχουμε βιώσει, αυτά τα δύο χρόνια, είναι ότι σε αυτές τις δύο χρονιές, με την έλλειψη των ανάλογων νόμων και ελεγκτικών οργανισμών, για να ελέγξουν, παρατηρήθηκε το εξής και θα το έχουμε παρατηρήσει όλοι μας. Όλοι έχουν οδηγηθεί σε πάρκα, σε πυλωτές, σε γκαράζ, σε ταράτσες, σε χώρους μη πιστοποιημένους, όπου προσφέρονται υπηρεσίες γυμναστικής από τον οποιονδήποτε. Από εμένα, που μπορεί να ήμουν ένας απλός αθλούμενος και γυμνάζω έναν άλλο αθλούμενο, γιατί μπορεί να είμαι πιο έμπειρος, από γυμναστές, από μη γυμναστές, από τον οποιοδήποτε.

Έχουμε ζητήσει επανειλημμένα από την πολιτεία τη βοήθεια, έχουμε καταθέσει διάφορες προτάσεις, για το πώς μπορεί να τελειώσει όλο αυτό, που έχει δημιουργηθεί, ώστε να πατάξουμε αυτό το κακό φαινόμενο, που επικρατεί, αυτή τη στιγμή, στη χώρα.

Ανέφερε η κυρία Σακοράφα ότι και φορολογικά υπάρχει μια τεράστια φοροδιαφυγή, σε αυτό το κομμάτι. Φανταστείτε, τώρα, να πάμε να νομοθετήσουμε χώρους, που μπορεί να ανοίξουν από αύριο το πρωί, να προσφέρουν αυτές τις υπηρεσίες, που προσφέρουν όλα αυτά τα στούντιο γιόγκα – πιλάτες, που υπάρχουν και ξέρουμε όλοι σε κάθε οικοδομικό τετράγωνο σχεδόν της Ελλάδας, να είναι χωρίς κανέναν έλεγχο, χωρίς κανένα πιστοποιητικό και χωρίς κανέναν πιστοποιημένο γυμναστή. Θα είναι μια ταφόπλακα για τα γυμναστήρια, τα γυμναστήρια θα έχουν μια αδικαιολόγητη εξέλιξη, χωρίς λόγο και αιτία. Ζητούμε το αυτονόητο, να υπάρχουν τρόποι, που να διασφαλίζουν τους πολίτες, όπως προσπαθούμε, θεωρούμε επιτυχημένα, όλα αυτά τα χρόνια.

Ένα στοιχείο ακόμα να μεταφέρω, ότι πάρα πολλά γυμναστήρια, σε μεγάλο ποσοστό, που ξεπερνάει το 10%, έκλεισαν αυτή την περίοδο των δύο ετών, γυμναστήρια, που άντεξαν τα προηγούμενα χρόνια και ήταν μια μακρά περίοδος δύσκολη οικονομικά για τη χώρα και έκλεισαν ακριβώς γι’ αυτόν τον λόγο, επειδή έφυγε ο κόσμος, μέσα από τα γυμναστήρια, δεν υπήρχαν ελεγκτικοί μηχανισμοί και λειτούργησαν όλοι οι αθλούμενοι έξω σε παράνομους χώρους, ανεξέλεγκτα.

Δεν είναι δυνατόν να το τροφοδοτήσουμε ακόμα περισσότερο, νομοθετώντας τέτοιους χώρους, που να λειτουργούν νόμιμα, ακόμα και για φορολογικούς λόγους, όπως επισήμαναν οι προλαλήσαντες, είναι πολύ κακό για το χώρο του γυμναστηρίου.

Θέλω, λοιπόν, αν πρόκειται η Κυβέρνηση να φέρει αυτό το νομοσχέδιο και αυτό το άρθρο για την ύπαρξη των τόσο εξειδικευμένων, κατ’ εμάς, χωρίς λόγο και αιτία, κέντρων γιόγκα, που θα μπορούν να το διασφαλίσουν - για μας είναι αδιανόητο ότι θα προσφέρονται μόνο υπηρεσίες γιόγκα, δεν υπάρχει αυτή τη στιγμή κανένα τέτοιο κέντρο, είναι και γιόγκα και πιλάτες και πολλά άλλα μαζί - τουλάχιστον να τους εντάξει στο ν.219/2006 και να τους συμπεριλάβει στα άρθρα 3 και 4, για να υπάρχουν οι στοιχειώδεις λόγοι ασφάλειας και προστασίας των πολιτών. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Παπαϊωάννου.

**ΑΘΑΝΑΣΙΟΣ ΠΑΠΑΪΩΑΝΝΟΥ (Πρόεδρος της Ελληνικής Εταιρείας Ψυχολογία της Άσκησης και του Αθλητισμού – Ε.Ε.Ψ.Α.Α.):** Ευχαριστώ, κύριε Πρόεδρε και ευχαριστώ και για τις ερωτήσεις.

Ερωτήθηκα από τον κ. Κωνσταντόπουλο για τη χρηματοδότηση του ταμείου για έρευνα, επιστημονικά τεκμηριωμένες παρεμβάσεις, εκπαίδευση κ.λπ., από πού είναι οι πόροι και αν μπορούν να είναι και από έσοδα των ομάδων. Απαντώ, ναι. Θα μπορούσαν οι ομάδες να συνεισφέρουν ένα μικρό ποσοστό, με ωφέλιμο τρόπο και για τις ίδιες ομάδες, δηλαδή, για την αύξηση της αγοράς του αθλητισμού, για την αύξηση του ακροατηρίου.

Δείτε για παράδειγμα το ΝΒΑ. Δουλεύουν συστηματικά, πάρα πολύ επιστημονικά και ερευνητικά, με χρηματοδοτήσεις των αθλητικών φορέων και των ομάδων. Έχουν καταφέρει, κάθε δεκαετία, να υπερδιπλασιάζουν το ακροατήριό τους. Δηλαδή, βάζεις λίγα και κερδίζεις πολλά. Στο ΝΒΑ δεν θα δείτε αθλητική βία, την έχουν βγάλει, δεν την είχαν, όχι μόνο στο ΝΒΑ, αλλά και στο αμερικανικό ποδόσφαιρο.

Εδώ θέλω να πω, επίσης ότι το κράτος θα μπορούσε να πάρει ποσοστό από το σύστημα, παλιότερα έπαιρνε από το ΠΡΟ-ΠΟ. Θυμάμαι, όταν ήμουν εγώ φοιτητής, πολλά χρόνια πριν, ότι έδινε το ΠΡΟ-ΠΟ, για παράδειγμα, ένα ποσοστό για αθλητική εκπαίδευση κλπ..

Το δικό μας παράπονο στα θέματα, που θέσαμε, είναι ότι έστω και από τους λίγους πόρους, που σ’ αυτή τη χώρα δίνονται ιστορικά για έρευνα, ποτέ δεν έχει υπάρξει ένας τομέας για θέματα αθλητικής βίας, προαγωγής φίλαθλου πνεύματος, οτιδήποτε σε σχέση με τον αθλητισμό, να βγει ειδικά για τον αθλητισμό. Δηλαδή, εμείς για να διεκδικήσουμε εθνικό πρόγραμμα, αυτή τη στιγμή, πρέπει να υποβάλουμε προτάσεις γενικώς για την υγεία ή να υποβάλλουμε προτάσεις για τον πολιτισμό ή γενικά για την εκπαίδευση, όμως εκεί πέρα οι δικές μας προτάσεις, όταν στοχεύουν στον αθλητισμό, χάνονται μέσα στο ευρύτερο πλαίσιο.

Είναι τόσος κόσμος, είναι τόσο μεγάλη η αγορά, είναι τόσο σημαντικός για τους νέους ο αθλητισμός και όχι μόνο για τους νέους, για όλη την κοινωνία, όπως ανέφερα και νωρίτερα. Χρειάζεται η πολιτεία, χρειάζεται εσείς που είστε οι εκπρόσωποι, να το λάβετε αυτό υπόψη. Ένα ποσοστό, όπως σας είπα, να το αναλάβουν οι ομάδες, γιατί όφελος θα έχουν και να το συζητήσουν και μαζί μας, για να τους εξηγήσουμε.

Νομίζω ότι πρέπει να γίνουμε λίγο πιο σύγχρονοι στον αθλητισμό, να πάρουμε στελέχη. Υπάρχουν τόσα πολλά στελέχη, είμαστε στην τέταρτη βιομηχανική εποχή, έχουμε πολύ εξαιρετικούς επιστήμονες αθλητισμού. Τα ΤΕΦΑΑ στην Ελλάδα είναι στις θέσεις 100 ως 300. Πόσες επιστήμες έχουμε στην Ελλάδα, που είναι παγκοσμίως όλα τα τμήματα στις θέσεις 100 έως 300; Βγάζουμε επιστήμονες, γιατί να μην τους χρησιμοποιήσουμε, σε υψηλότερο επίπεδο, εκτελεστικών, όχι ανθρώπων;

Ένα πράγμα, που επίσης ρωτήθηκα, είναι για τους απόφοιτους ΤΕΦΑΑ, με μεταπτυχιακό στην Αθλητική Ψυχολογία και πιστοποίηση. Αυτό ακριβώς λέμε, δηλαδή, οι απόφοιτοι των ΤΕΦΑΑ, με μεταπτυχιακό στην Αθλητική Ψυχολογία και πιστοποίηση από την ΕΠΣΑ, να είναι σύμβουλοι αθλητισμού και τεκμηρίωσα για ποιο λόγο μπορούν να είναι και χρειάζεται να είναι αυτοί οι άνθρωποι.

Επίσης ανέφερα, για παράδειγμα, όλα τα μαθήματα, που κάνουν στα ΤΕΦΑΑ, για την αθλητική ψυχολογία και επίσης τα μεταπτυχιακά κλπ., που αποκτούν πάρα πολύ καλή εξειδίκευση.

Τέλος, ένα θέμα, το οποίο αφορά γενικώς το νομοσχέδιο, για την αντιμετώπιση της αθλητικής βίας, που τέθηκε είναι, ότι, εγώ πάλι ως αθλητικός ψυχολόγος, θα μιλήσω, με απόλυτη γνώση, επιστημονικά θα σας το πω, γνωρίζουμε πάρα πολύ καλά, ότι εάν δεν προάγεις αυτό που λέμε με απλά λόγια «εσωτερική πειθαρχία, υπευθυνότητα, αυτοέλεγχο της επιθετικότητας μας», δεν προλαβαίνεις. Δηλαδή, με το να κόβεις από κάπου την επιθετικότητα, μέσα σε ένα χώρο ή κάποιες μορφές επιθετικότητας, γιατί το βρίσιμο είναι επιθετικότητα και εκτός του ότι είναι κακό για το χαρακτήρα των νέων, επίσης πολλαπλασιάζει την επιθετικότητα των άλλων γύρω, βρίζει ο ένας θα βρίσουν και οι άλλοι, μετά θα πάνε σε ακόμα χειρότερα κ.λπ., θα βγουν έξω από το γήπεδο. Δεν τα προλαβαίνεις, εάν δεν υπάρξει η παιδεία, που αναφέρθηκε νωρίτερα, αυτά που λέμε να κάνουμε.

Δηλαδή, να προάγουμε μια άλλη κουλτούρα, να αλλάξουμε την κουλτούρα στον αθλητισμό, μέσα από τον τρόπο επικοινωνίας κατ’ αρχήν, που υπάρχει μεταξύ των υπευθύνων των ομάδων, όταν βγαίνουν και μιλάνε, αλλά επίσης και από την αγωγή, που χρειάζεται να υπάρξει. Για παράδειγμα, πρότεινε το δικό μου το τμήμα κάτι, το οποίο ίσως φαίνεται λίγο ριζοσπαστικό, αλλά επιστημονικά είναι πολύ καλά τεκμηριωμένο, δεν το έχουμε κάνει βέβαια πείραμα, αλλά ξέρουμε ότι αυτό μπορεί να συμβεί.

Η θύρα αντί να είναι ένας ανώνυμος αριθμός, π.χ. η θύρα 2, η θύρα 3, να είναι η θύρα φιλάθλου πνεύματος ή η θύρα Άλκη Καμπανού, αν θέλετε να το βάλετε, όπου αυτό το παιδί ξεπερνάει την ταυτότητα της ομάδας, γιατί οι οπαδοί, με την ταυτότητα της ομάδας, ενώνονται μεταξύ τους. Άρα, αυτό είναι κάτι παραπάνω, το οποίο ουσιαστικά τους κατευθύνει κάπου αλλού.

Τέλος, για τη γιόγκα, θα ήθελα να προσθέσω ότι συμφωνώ με αυτά, που ειπώθηκαν από διάφορους κυρίους, εδώ πέρα, ότι χρειάζεται ενδεχομένως να βγει κ.λπ.. Εδώ θα ήθελα να πω ότι η γιόγκα, στο δικό μου τμήμα, είναι μάθημα και νομίζω, ότι είναι μάθημα σε πολλά ΤΕΦΑΑ. Μπορεί να γίνει, δηλαδή, σε γυμναστήρια και χρειάζεται να γίνεται σε γυμναστήρια εποπτευόμενα. Εγώ δεν θα μιλήσω για όλα τα υπόλοιπα, που ακούστηκαν, θα μιλήσω, κυρίως, για τον τομέα της υγείας. Για παράδειγμα, στη γιόγκα κάνεις διατάσεις, που είναι έντονες έκκεντρες συσπάσεις, οι οποίες σε άτομα ειδικά που έχουν μυοσκελετικές ανεπάρκειες, μπορεί να δημιουργήσει μυοσκελετικές αποκλίσεις. Υπάρχουν γιατροί, εδώ πέρα, που ακούνε και καταλαβαίνουν τι λέμε και ιδιαίτερα στη σπονδυλική στήλη. Ίσως να ακούγεται ακραίο, αλλά μπορεί να συμβεί. Καλό είναι όλα αυτά τα πράγματα να είναι εποπτευόμενα και από ανθρώπους, οι οποίοι τα παρακολουθούν επιστημονικά και σε χώρους, οι οποίοι ελέγχονται, όχι όπου νάναι και από όποιον νάναι.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Γρηγοριάδης.

**ΔΗΜΗΤΡΙΟΣ ΓΡΗΓΟΡΙΑΔΗΣ (Πρόεδρος της Ομοσπονδίας Πτυχιούχων ΤΕΦΑΑ & ΣΕΦΑΑ)**: Το πρώτο, που ήθελα να αναφέρω, είναι το εξής. Για ένα τόσο σημαντικό ζήτημα, όπως είναι αυτό της βίας και του χουλιγκανισμού, το οποίο θέμα προσπαθεί να αντιμετωπίσει το Υπουργείο, με το σημερινό νομοσχέδιο, θα ήθελα να δω όλη τη νομοθετική εξουσία να είναι ενωμένη και προσηλωμένη, για την επίτευξη ενός όσο γίνεται καλύτερου δυνατού αποτελέσματος. Νομίζω, ότι η κομματική αντιπαράθεση για το συγκεκριμένο θέμα, μόνο κακό μπορεί να κάνει και δεν βοηθάει για την επίλυση ενός τόσο σημαντικού ζητήματος, το οποίο μάλιστα προήλθε ξανά, για άλλη μια φορά, μετά την απώλεια της ζωής ενός μικρού παιδιού.

Ως μέλος και της Ε.Ο.Ε., επειδή άκουσα πριν τα ζητήματα, που τέθηκαν, ως ερωτήματα προς τον κ. Κολυμπάδη, θα έλεγα ότι το συγκεκριμένο νομοσχέδιο δεν αφορά ζητήματα της Ελληνικής Ολυμπιακής Επιτροπής, άρα δεν νομίζω ότι είναι το δέον, σήμερα, να τίθενται ερωτήματα, τα οποία σίγουρα πιστεύω, με καλή διάθεση και το Υπουργείο και η Ελληνική Ολυμπιακή Επιτροπή, ως φορείς, θα λύσουν, άμεσα και γρήγορα, με τον καλύτερο δυνατό τρόπο.

Τρίτον, άκουσα από τον εκπρόσωπο του ΣΕΓΑΣ, με την ευαισθησία, που μας έβγαλε προς τα έξω, βεβαίως, για τη νησιωτική πολιτική, ότι θα πρέπει ίσως στα σωματεία, που αφορούν αυτά τα νησιά να μην υπάρχει γυμναστής, ο οποίος θα κάνει την εκγύμναση των παιδιών. Ποιος θα την κάνει, δηλαδή, ο μαραγκός; Δεν γίνεται εδώ να έχουμε διαφορετική προσέγγιση. Δεν υπάρχουν παιδιά, τα οποία χρήζουν της συμβολής ενός εξειδικευμένου ειδικού αθλητικού επιστήμονα και παιδιά, τα οποία, επειδή βρίσκονται μακριά, δεν έχουν. Σαφέστατα και θα υπάρχει πάντα λύση και πιστεύω, ότι αν το συζητήσουμε μαζί, θα βρίσκεται πάντα η καλύτερη δυνατή λύση, γιατί πρέπει να βοηθάμε τα παιδιά και όχι να προσπαθούμε να βρούμε άλλους τρόπους, όπου μπορεί τελικά να κάνουμε και κακό.

Το επόμενο, που θα ήθελα να πω, είναι για το θέμα της αθλητικής ψυχολογίας, επειδή ρωτήθηκα. Βλέποντας καλύτερα τη διάταξη, που υπάρχει μέσα στο νόμο, πιστεύω πράγματι ότι πρέπει να προστεθεί, γιατί αν μείνει ως έχει - έχει δίκιο ο κ. Κωνσταντόπουλος που το έθεσε - δεν είναι ξεκάθαρο ότι ο πτυχιούχος ΤΕΦΑΑ, με ειδίκευση και μεταπτυχιακό στην αθλητική ψυχολογία, μπορεί να είναι σύμβουλος μιας αθλητικής ομοσπονδίας. Άρα, ας είναι πιο ευκρινές το θέμα, για να καλύπτονται και οι συνάδελφοι, οι οποίοι θα έχουν κάνει μεταπτυχιακό στην αθλητική ψυχολογία.

Όσον αφορά το θέμα της γιόγκα, αυτό που μας φοβίζει πάντα είναι το ελληνικό δαιμόνιο, το οποίο ψάχνει να βρει τρόπους, για να γλιτώσει είτε σε θέματα, που έχουν να κάνουν με την εφορία είτε για να έχει μικρότερες διαδικασίες ανοίγματος ενός χώρου λειτουργίας, κέντρου γιόγκα, όπως ονομάζεται κλπ.. Είμαστε ιδιαίτερα επιφυλακτικοί πράγματι, διότι πρέπει να τηρούνται κάποια στάνταρντς, ώστε να διασφαλίζεται η ασφάλεια, πάνω απ’ όλα, αυτών των οποίων θα επιθυμούν να κάνουν γιόγκα. Με δεδομένο ότι υπάρχει σήμερα η γιόγκα και διδάσκεται στα ΤΕΦΑΑ, νομίζω ότι καλό θα ήταν να το επανεξετάσουμε αυτό, για να μην ανοίξουμε μια κερκόπορτα, που μπορεί να δημιουργήσει στο μέλλον προβλήματα.

Όσον αφορά στην ερώτηση για το Ταμείο Καινοτομίας και Έρευνας, νομίζω ότι τα πανεπιστήμια, σήμερα, αντλούν τεράστια ποσά και κονδύλια για καινοτομία και έρευνα. Δεν θα έλεγα ότι στην παρούσα φάση, είναι επιτακτική ανάγκη να δημιουργηθεί άλλο ένα ταμείο. Νομίζω, ότι μέσα από τα πανεπιστημιακά ιδρύματα μπορεί να κατευθυνθεί αυτή η διαδικασία, να εξασφαλιστούν κονδύλια, τα οποία θα βοηθήσουν προς την κατεύθυνση, που ανέφερα πριν.

Τέλος, έχω την αίσθηση ότι τα γυμναστήρια, μετά από παρεμβάσεις τόσο του Πανελλήνιου Συνδέσμου Γυμναστηρίων όσο και δικές μας, στηρίχθηκαν πάρα πολύ αυτή τη διετία, που επλήγησαν, πραγματικά από τον κορονοϊό, στηρίχθηκαν ουσιαστικά και νομίζω, πέραν από το αναμενόμενο, που σημαίνει ότι μόνο ευχαριστίες μπορεί να έχουν προς την ελληνική πολιτεία για το μέγεθος αυτής της βοήθειας.

Θα κλείσω μόνο με αυτό, το οποίο ανέφερε κάποιος βουλευτής, να κάνει μια καμπάνια η ΚΕΔΕ, σχετικά με την ενημέρωση της νεολαίας, για το θέμα της βίας. Εδώ, επαναφέρω αυτό, που είπα στην αρχική μου πρωτολογία, σχετικά με μια καμπάνια της ΚΕΔΕ, υπό την αιγίδα πάντα του Υπουργείου Αθλητισμού και με την Ελληνική Ολυμπιακή Επιτροπή, δια της Διεθνούς Ολυμπιακής Ακαδημίας, δια της Δ.Ο.Α., αλλά και της ΕΘΝΟΑ και της Πανελλήνιας Ένωσης Φυσικής Αγωγής, πρέπει να φτιαχτεί ένα πρόγραμμα, το οποίο όλοι εσείς, η νομοθετική εξουσία, πρέπει να το στηρίξετε διακομματικά. Πρέπει να βγούμε, λοιπόν, προς την κοινωνία και να εκπαιδεύσουμε τη νέα γενιά, να εκπαιδεύσουμε τους γονείς, να εκπαιδεύσουμε τα στελέχη των αθλητικών σωματείων, τους παράγοντες, να εκπαιδεύσουμε στελέχη μέσων ενημέρωσης, όλους όσους εμπλέκονται με το κίνημα του αθλητισμού, ώστε να προσδοκούμε ότι μέσα από την εκπαίδευση θα μπορέσουμε να δημιουργήσουμε αυτόν τον αξιακό κώδικα, τον ολυμπιακό αξιακό κώδικα και το ευ αγωνίζεσθαι, για να έχουμε καλύτερο μέλλον μπροστά μας, για θέματα βίας και χουλιγκανισμού. Είμαστε στη διάθεση του Υπουργείου και κάθε άλλου φορέα, ώστε εάν και εφόσον είναι να υλοποιηθεί κάτι τέτοιο, να είμαστε και μπροστάρηδες και μάλιστα εθελοντές.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Άκουσα τον κύριο Γρηγοριάδη, εδώ πέρα, να λέει πράγματα, τα οποία δεν καταλαβαίνω, γιατί τα είπε. Δεν καταλαβαίνω, γιατί δεν πρέπει να είναι ο εκπρόσωπος της ανώτατης αθλητικής ερασιτεχνικής αρχής στην Ελλάδα παρών, για να πει κάτι, το οποίο είναι μια πραγματικότητα. Μια τροπολογία λέμε, δεν λέμε σε ένα άσχετο νομοσχέδιο, μια τροπολογία, την οποία περιμένουμε όλοι, για να μπουν τα πράγματα σε μια σειρά και θα αναφερθώ σε λίγο.

Μίλησε για τα γυμναστήρια. Ο κύριος Γρηγοριάδης ξέρει πάρα πολύ καλά, ότι ήμουνα πάρα πολλά χρόνια Πρόεδρος του Πανελληνίου Συνδέσμου των Γυμναστηρίων, ως γυμναστηριούχος και γνωρίζω, πάρα πολύ καλά, πόσα έχει κάνει πολιτεία και όντως, βοήθησε πάρα πολύ σε αυτή τη δύσκολη διαδικασία του κορονοϊού. Όμως, χρειάζονται μεγαλύτερη βοήθεια, αυτό λένε, δεν ζήτησαν κάτι τρελό. Ξέρει πόσα είναι τα πάγια έξοδα ενός γυμναστηρίου, τα ξέρει γιατί είναι γυμναστής.

Εν πάση περιπτώσει, να πάμε και στο άλλο. Μιλάει για τη νησιωτικότητα. Έχει πάει ποτέ στα νησιά να δει πώς γίνεται ο αθλητισμός; Σε αυτά, που αναφέρθηκε ο κ. Τριαντάφυλλος. Έχει πάει; Δεν νομίζω να έχει επισκεφτεί ποτέ. Είναι πολύ ωραίο να λέμε λόγια, αλλά ας πάμε, παραδείγματος χάριν, στην Ικαρία, να δούμε ότι τα παιδιά, αυτή τη στιγμή, έχουν ένα στρώμα κρεβατιού, για να κάνουν ύψος και τότε να μιλήσουμε για όλα αυτά που λέει ο κ. Γρηγοριάδης.

Θέλω να κάνω μια γενική παρατήρηση, κύριε Πρόεδρε. Στον προηγούμενο νόμο, αλλά και σε αυτόν, προτείνονται διατάξεις, με τις οποίες δεν θα διαφωνήσω, στο πνεύμα τους πραγματικά, όπως η ελάχιστη αμοιβή του προπονητή ή στο παρόν, ο σύμβουλος αθλητικής ψυχολογίας, έτσι όπως ορίζεται. Θεωρώ, πραγματικά, ορθό όλο αυτό σαν σκεπτικό, αλλά νομίζω ότι μπορούμε να διαφωνούμε στις λεπτομέρειες με τον κ. Υπουργό.

Οι επιχορηγήσεις από τις Ομοσπονδίες, το ξέρει ο κ. Υπουργός, βαίνουν συνεχώς μειούμενες, ενώ όλα τα παραπάνω αυξάνουν το λειτουργικό κόστος. Ρωτάω τον κύριο Τριαντάφυλλο, αν πιστεύει ότι θα έπρεπε να υπάρχει ένας εξορθολογισμός στον υπολογισμό της κρατικής επιχορήγησης, ώστε να τα λάβει αυτά υπόψη του; Π.χ., στο ΣΕΓΑΣ αναγνωρίζεται από τη Γενική Γραμματεία, σαν μισθοδοτική δαπάνη, μόνο η μισθοδοτική δαπάνη των υπαλλήλων. Η Γενική Γραμματεία γνωρίζει ότι αυτό είναι μόνο κλάσμα της πραγματικής δαπάνης, όταν έχεις την πραγματική εικόνα, μέσα από τις καταστάσεις, που είμαστε υποχρεωμένοι να ανεβάζουμε στην Ενιαία Αρχή Πληρωμών. Το μέρος της κρατικής επιχορήγησης, που απομένει, πιστεύει, πραγματικά, ο κ. Τριαντάφυλλος ότι μπορεί να καλλιεργηθεί και να αναπτυχθεί ο υψηλός αθλητισμός; Μπορεί αυτή η αντίληψη να βοηθήσει σε αυτό το πράγμα;

Θέματα καλής νομοθέτησης, συμμετοχή των αθλητών και των προπονητών στο Διοικητικό Συμβούλιο των Ομοσπονδιών. Εδώ υπάρχει μια ασάφεια. Είναι τεράστιο το πρόβλημα, που έχει δημιουργηθεί και, πραγματικά, θέλω να ρωτήσω, αν είναι ξεκάθαρο στον κύριο Τριαντάφυλλο ή όποιον συνεκπρόσωπο των ομοσπονδιών, αν τους είναι ξεκάθαρο ότι αναφέρεται ποιος και πώς πρέπει να είναι εκπρόσωπος στην ομοσπονδία. Να είναι ένας σύλλογος; Να είναι μια ομοσπονδία πανελλήνια; Ποιος ακριβώς είναι; Γιατί αρχίζουν και υπάρχουν αντιγνωμίες και υπάρχει και μια ένταση, μεταξύ των συλλόγων.

Το άρθρο 48, που τροποποιεί το άρθρο 27, προβλέπει, σε περίπτωση μη συμμόρφωσης ενός κανονισμού, αναστολή επιχορήγησης σε πρώτο βαθμό και ανάκληση της σχετικής αθλητικής αναγνώρισης. Θεωρείτε, κύριε Τριαντάφυλλε, ότι είναι αναλογικές οι ποινές -ας το ονομάσω έτσι - για την τήρηση των κανονισμών;

Ανώτατο όριο ηλικίας. Σε αυτό αναφερθήκατε λίγο. Καταργείται κάθε ανώτατο ηλικιακό όριο για έκδοση δελτίου αθλητή. Πιστεύετε ότι αυτό βοηθάει, προάγει το έργο μιας ομοσπονδίας, ο ρόλος της οποίας είναι η καλλιέργεια και η ανάπτυξη του υψηλού αθλητισμού και με δεδομένο ότι - το τονίζω αυτό, γιατί το έχω πει πάρα πολλές φορές - ο μαζικός αθλητισμός είναι υποχρέωση της πολιτείας;

Μεταγραφή στα 19. Κάνατε μια αναφορά και θέλω να πω δυο λόγια εδώ και να σας ρωτήσω. Η ελεύθερη μεταγραφή αθλητή, χωρίς προϋποθέσεις ούτε και κανονιστικό πλαίσιο - το είπατε άπαξ ή κάθε 5 χρόνια π.χ. - θεωρείτε ότι βοηθάει στην ενίσχυση του έργου των σωματείων και κατ’ επέκταση, του ρόλου και της ύπαρξης τους; Υπάρχει κίνδυνος, κατά τη δική σας γνώμη, κύριε Τριαντάφυλλε, προσπάθειας έντασης των αποτελεσμάτων; Δηλαδή, να πουσάρουμε έναν αθλητή να αποδώσει στα 19 του, ώστε να ωφεληθεί το σωματείο – ό,τι επωφεληθεί – από τις επιτυχίες του αθλητή, αφού μετά μπορεί να μεταγραφεί ελεύθερα; Βλέπετε τον κίνδυνο, εδώ, επικράτησης των μεγάλων σωματείων, σε βάρος των μικρότερων, με αποτέλεσμα να συρρικνωθούν τα επαρχιακά ή και μικρά σωματεία, που κάνουν δουλειά βάσης;

Στο άρθρο 47, παράγραφος 2. Μπορείτε να μου πείτε τι καταλαβαίνετε από τη διατύπωση αυτής της διάταξης και αν αυτή η διατύπωση έχει σαν βάση -όπως θα πρέπει- την αθλητική δραστηριότητα ενός σωματείου, ώστε να έχει δικαίωμα ψήφου; Και, αν είστε εύκαιρος, ποια θα ήταν η κατάλληλη διατύπωση;

Και, τέλος, το άρθρο 56 δ΄. Πέρα από τις διατάξεις των καταστατικών και των κανονισμών των διεθνών ομοσπονδιών, μέλος των οποίων είναι ο ΣΕΓΑΣ και τις οποίες εκπροσωπεί στην Ελλάδα και είναι η Διεθνής Ομοσπονδία Στίβου, η Ευρωπαϊκή Ομοσπονδία Στίβου, η Παγκόσμια Ομοσπονδία Αγώνων Δρόμου σε Βουνό, η Διεθνής Ομοσπονδία Δρομέων Υπεραποστάσεων, ο ΣΕΓΑΣ είναι, κατά το νόμο, η οικεία ομοσπονδία, που διεξάγει ή και εγκρίνει δρομικούς αγώνες, που διεξάγονται εντός σταδίου, σε δημόσιο δρόμο και όλα αυτά, που ανέφερα προηγουμένως. Πιστεύετε ότι ανοίγει παράνομα ένα παράθυρο για τη διοργάνωση των αθλητικών συναντήσεων δρομικών αθλητικών δραστηριοτήτων και λειτουργιών, που δεν θα είναι σύμφωνες με τους κανονισμούς των αθλητικών ομοσπονδιών και με όσα ορίζονται από τις διεθνείς ομοσπονδίες;

Τώρα, για το θέμα του συστήματος με τα Μητρώα, αναφερθήκατε και εσείς. Υπάρχει ένα τεράστιο πρόβλημα εδώ. Νομίζω ότι στερούνται - το είπατε, αλλά θέλω να μου κάνετε μια αναφορά, διότι δεν είναι ότι στερούνται μόνο το δικαίωμά τους στην ψήφο της Γενικής Συνέλευσης, αλλά φαντάζομαι συμφωνείτε κι εσείς ότι στερούνται και το δικαίωμά τους στη χρηματοδότηση. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Σακοράφα. Το λόγο έχει ο κ. Τεντόμας.

**ΧΡΗΣΤΟΣ ΤΕΝΤΟΜΑΣ (Πρόεδρος της Επιτροπής Αθλητισμού της Κεντρικής Ένωσης Δήμων Ελλάδος - ΚΕΔΕ):** Ευχαριστώ, κύριε Πρόεδρε.

Ίσως να μην έχω ακούσει πιθανόν κάποιες ερωτήσεις, αλλά θέλω να πω, επειδή άκουσα τον προτελευταίο ομιλητή, σε σχέση με την καμπάνια, ότι εμείς δεν έχουμε κανένα πρόβλημα. Μπορούμε να συντονιστούμε και να συνεργαστούμε με το Υφυπουργείο Αθλητισμού και να δούμε τι μπορούν να κάνουμε προς την κατεύθυνση αυτή.

Ό,τι άλλο ρωτήθηκε και δεν το άκουσα, παρακολουθώ τη διαδικασία και ό,τι θέλετε με ρωτάτε, για να το απαντήσω.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Αυτό ισχύει για όλους τους φορείς και μπορείτε να υποβάλετε συμπληρωματικά και υπομνήματα, ασχέτως του αν ερωτηθήκατε ή όχι.

**ΧΡΗΣΤΟΣ ΤΕΝΤΟΜΑΣ (Πρόεδρος της Επιτροπής Αθλητισμού της Κεντρικής Ένωσης Δήμων Ελλάδος - ΚΕΔΕ):** Ευχαριστώ, κύριε Πρόεδρε.

Θα υποβάλουμε Υπόμνημα, μετά τη συνεδρίαση του Δ.Σ. της ΚΕΔΕ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε. Ορίστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε.

Επειδή κάναμε εμείς αυτήν την πρόταση σε ό,τι αφορά την Κεντρική Ένωση Δήμων Ελλάδος και τους ΟΤΑ, δράττομαι της ευκαιρίας για τον κύριο Τεντόμα, να πω ότι η πρόταση είναι η εξής: Όπως υπάρχουν κάποιες ομάδες γονέων, αυτήν τη στιγμή, που ξεκίνησε αυτό το εγχείρημα στους ΟΤΑ, για απεξάρτηση από ναρκωτικές ουσίες, να γίνει κάτι ανάλογο σε συνεργασία, με τη Γενική Γραμματεία Αθλητισμού και το Υπουργείο, προκειμένου να υπάρχουν κάποια σεμινάρια, απέναντι στους γονείς, όταν οι γονείς αντιλαμβάνονται κάποια παραβατικότητα και φανατισμό στα παιδιά τους, να ξέρουν πώς να συμπεριφερθούν.

Δεν ξέρω, αν η ΚΕΔΕ είναι ανοικτή πάνω σε αυτό το ζήτημα και σε αυτήν την πρόταση, προκειμένου να παίξει έναν ενεργό και πρωταγωνιστικό ρόλο, για να γαλουχηθούν χαρακτήρες και να μπορούν και οι γονείς να γνωρίζουν με ποιο τρόπο μπορούν να συμπεριφερθούν στα παιδιά τους, γιατί αυτοί είναι οι πρώτοι ακροατές και θεατές, μέσα στο σπίτι, που βλέπουν την παραβατικότητα των παιδιών. Αυτή είναι η πρόταση δικιά μας και δεν ξέρω ποια είναι η άποψη του Προέδρου, κυρίου Τεντόμα. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε. Προτού απαντήσει ο κ. Τεντόμας, θέλει και ο κ. Κωνσταντόπουλος να υποβάλει μια παρατήρηση. Ορίστε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ):** Ευχαριστώ, κύριε Πρόεδρε.

Θα ήθελα να ρωτήσω τον κύριο Τεντόμα πώς θα μπορούσαν οι ΟΤΑ να έχουν μεγαλύτερη και αποτελεσματικότερη παρέμβαση στην αντιμετώπιση του φαινομένου της οπαδικής βίας και αν πρότειναν κάποια συγκεκριμένη ρύθμιση, στο παρόν νομοσχέδιο και αν αυτή η ρύθμιση, που προτάθηκε από αυτούς, λήφθηκε υπόψη. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε. Έχετε το λόγο, κύριε Τεντόμα. Ορίστε.

**ΧΡΗΣΤΟΣ ΤΕΝΤΟΜΑΣ (Πρόεδρος της Επιτροπής Αθλητισμού της Κεντρικής Ένωσης Δήμων Ελλάδος - ΚΕΔΕ):** Ευχαριστώ, κύριε Πρόεδρε.

Καταρχήν, είμαστε σύμφωνοι με την προσπάθεια, που θα γίνει, σχετικά με τη βία. Μπορούμε να αναλάβουμε μια πρωτοβουλία, σε συνεργασία με το Υπουργείο, ώστε να συνεργαστούμε και να δούμε τους άξονες της πρωτοβουλίας αυτής.

Κατά τα λοιπά, δεν θα ήθελα να δεσμεύσω την Επιτροπή και το Διοικητικό Συμβούλιο της ΚΕΔΕ, γιατί έχουμε συνεδρίαση, την Τετάρτη, οπότε θα υπάρξει υπόμνημα σχετικά με τα άλλα θέματα, που απασχολούν τους δήμους της χώρας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ):** Συγγνώμη, κύριε Πρόεδρε, αλλά έως τότε θα έχει ψηφιστεί το νομοσχέδιο, χωρίς να υπάρχει πρόταση από την Τοπική Αυτοδιοίκηση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Κωνσταντόπουλε, μας ακούει ο κ. Τεντόμας και αν μπορούν, ας επισπεύσουν τη συνεδρίαση της ΚΕΔΕ.

**ΧΡΗΣΤΟΣ ΤΕΝΤΟΜΑΣ (Πρόεδρος της Επιτροπής Αθλητισμού της Κεντρικής Ένωσης Δήμων Ελλάδος - ΚΕΔΕ):** Ωραία, κύριε Πρόεδρε, θα στείλουμε το Υπόμνημα το συντομότερο δυνατό.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε Τεντόμα. Και τώρα ο λόγος στον κύριο Τριαντάφυλλο από τον ΣΕΓΑΣ.

**ΚΩΝΣΤΑΝΤΙΝΟΣ ΤΡΙΑΝΤΑΦΥΛΛΟΣ (Μέλος του Δ.Σ. του Συνδέσμου Αθλητικών Γυμναστικών Σωματείων - ΣΕΓΑΣ)**: Ευχαριστώ, κύριε Πρόεδρε.

Σχετικά με τα ερωτήματα, που έθεσε η κυρία Σακοράφα, η οποία ως τέως Πρόεδρος του ΣΕΓΑΣ, αλλά και ως άνθρωπος του αθλητισμού από παλιά, γνωρίζει τα ζητήματα, που υπάρχουν και στον ΣΕΓΑΣ, αλλά και στον κλασικό αθλητισμό, γενικότερα. Για αυτόν το λόγο, έκανε πολύ εύστοχες παρατηρήσεις, τις οποίες θα ήθελα να σταχυολογήσω, με ένα συγκεκριμένο τρόπο.

Το πρώτο έχει να κάνει με αυτήν την τοποθέτηση, που έκανα. Προφανώς, δεν αναφέρομαι σε κανένα μαραγκό ή σε κάποια άλλη ειδικότητα. Αναφέρομαι σε προπονητές, σε αποφοίτους ΤΕΦΑΑ, οι οποίοι, όμως, τυχαίνει, σε κάποια νησιά, να μην υπάρχουν απόφοιτοι ΤΕΦΑΑ, με ειδικότητα στίβου. Σε αυτό το θέμα αναφέρθηκα και είναι γνωστό σε όσους γνωρίζουν από τα ζητήματα αυτά και έχουν μια ελάχιστη γνώση της νησιωτικότητας ότι στα μικρά νησιά υπάρχει το συγκεκριμένο ζήτημα, που δημιουργεί υπαρξιακά ζητήματα, σε σχέση με τα σωματεία.

Το δεύτερο είναι ότι προφανώς υπάρχουν θέματα, σε σχέση με τις δαπάνες και την επιχορήγηση της Ομοσπονδίας. Επιχορήγηση, η οποία πέραν της μισθοδοσίας, ελάχιστα πράγματα μπορεί να καλύψει, με αποτέλεσμα τη στήριξη των αθλητών, των προπονητών και των σωματείων να την αναλαμβάνει η Ομοσπονδία, μέσω των χορηγιών, που μπορεί να συγκεντρώσει. Αυτό, όμως, στο πλαίσιο της ενάσκησης της πολιτικής για την καλλιέργεια του κλασικού αθλητισμού, νομίζω ότι δεν συνάδει και το σημαντικότερο θα ήταν να μπορέσουμε, στο πλαίσιο της χρηστής διοίκησης, να έχουμε μεγαλύτερες επιχορηγήσεις, ούτως ώστε να μπορούν και οι ομοσπονδίες και ιδιαίτερα η δική μας η Ομοσπονδία, που εξακολουθεί να στηρίζει και τα σωματεία και τους αθλητές και να καλλιεργεί, όχι μόνο τον υψηλό, αλλά και τον μαζικό αθλητισμό, σε κάθε γωνιά της Ελλάδας, να έχει και την ανάλογη στήριξη, ούτως ώστε να μπορεί να το κάνει αυτό.

Τώρα, όσον αφορά το ζήτημα, το οποίο έχει να κάνει με τις κυρώσεις αυτές, θα έπρεπε, κατά τη δική μας άποψη, να έχουμε μια αναλογικότητα και να έχουμε μία διαβάθμιση, ούτως ώστε να μην υπάρξουν ούτε ακραίες αποφάσεις, τις οποίες θα κληθεί να ρυθμίσει τελικά, με βάση την αρχή της αναλογικότητας, η νομολογία, δηλαδή, να προωθούν σωματεία να προσφύγουν στο δικαστήριο, προκειμένου να κριθούν αποφάσεις, ως μη αναλογικές. Αλλά και ταυτόχρονα, να μην υπάρξει οποιαδήποτε παρερμηνεία της νομοθετικής διάταξης, όπως έρχεται, με το παρόν νομοσχέδιο.

 Το ζήτημα, το οποίο έχει να κάνει με το ανώτατο όριο ηλικίας, είναι ένα ζήτημα ουσίας, είναι ένα ζήτημα, όπως είπα και στην πρώτη μου τοποθέτηση, το οποίο έρχεται μετά από μια μακρόχρονη συζήτηση. Συζήτηση, η οποία έχει και θεωρητικό υπόβαθρο, έχει όμως και πραγματικό υπόβαθρο. Η καλλιέργεια του βασικού αθλητισμού προϋποθέτει προφανώς και την ανανέωση, προϋποθέτει προφανώς και τη δυνατότητα των νέων ομαδικά να εισέρχονται, με τους ίδιους όρους σε ένα πεδίο, το οποίο είναι άκρως ανταγωνιστικό.

Και έρχομαι στο κομμάτι της εισαγωγής της ελεύθερης μεταγραφής του Κ-19, το οποίο είναι ακριβώς έτσι, είναι πραγματικά μια προβληματική διάταξη. Καλό θα ήταν και να επεξηγηθεί, ούτως ώστε να μην υπάρξουν παρερμηνείες, αλλά και ενδεχομένως να διορθωθεί στην παρούσα συζήτηση, ούτως ώστε αφενός να μην υπάρξει η ανάλογη πίεση προς τους αθλητές μέχρι τα 19 να κατέχουν την καλύτερη δυνατή θέση μέχρι τότε, αλλά και ταυτόχρονα να μην υπάρξει ο κίνδυνος ουσιαστικά της απομείωσης των μικρών σωματείων, των επαρχιακών σωματείων, από μεγάλα σωματεία.

Εδώ κρίσιμο θα είναι, εάν η ελεύθερη μεταγραφή είναι άπαξ, δηλαδή για μία φορά, αν θα υπάρχει χρονικό περιθώριο ή αν τελικά θα μπορέσει αυτό να ρυθμιστεί με τέτοιο τρόπο ,ούτως ώστε ένας θεσμός, ο οποίος έρχεται από τον επαγγελματικό αθλητισμό να μπορέσει να προσαρμοστεί στις ανάγκες του ερασιτεχνικού αθλητισμού.

 Τώρα, όσον αφορά το 47, παράγραφος 2, το ανέφερα, προηγουμένως, προκαλεί σύγχυση και αυτό θα μας προκαλέσει διάφορα προβλήματα, σε σχέση με το δικαίωμα ή όχι της ψήφου των Σωματείων.

Και τέλος, όσον αφορά τα ζητήματα, που έχουν να κάνουν με τη διοργάνωση των αγώνων, στο πλαίσιο, όχι μόνο των εκτός σταδίου αθλημάτων, αλλά και στο πλαίσιο αυτών των διεθνών ομοσπονδιών, που εκπροσωπεί στην Ελλάδα ο ΣΕΓΑΣ, θα έπρεπε να υπάρξει εξειδίκευση της διάταξης, ούτως ώστε να μην υπάρξει καμία παρερμηνεία και κανένα περιθώριο να τύχει εκμετάλλευσης με έναν τρόπο, ο οποίος θα είναι και αντίθετος με το πνεύμα του νόμου, αλλά και ταυτόχρονα θα δημιουργεί προβλήματα, σε σχέση και με την ποιότητα, που πρέπει να έχουν αυτές οι διοργανώσεις και ταυτόχρονα ζητήματα, που θα πρέπει να έχουν με τη νομιμοποίηση της διοργάνωσης, τη στιγμή που αυτές οι διοργανώσεις ουσιαστικά υπάγονται στις διεθνείς ομοσπονδίες.

 Είναι ζητήματα, που έχουν απασχολήσει, στο παρελθόν. Νομίζω ότι ο νομοθέτης πρέπει να είναι πολύ προσεκτικός σε οποιαδήποτε ενέργεια κάνει, σε αυτή την κατεύθυνση και πρέπει πάντοτε να προβλέπει την έγκριση από την οικεία ομοσπονδία, ούτως ώστε να μην υπάρξει οποιαδήποτε παρερμηνεία από οποιονδήποτε θελήσει, στο μέλλον, να αξιοποιήσει μια διάταξη προς ίδιον όφελος.

 Αυτά και κλείνω, λέγοντας ότι είναι πολύ σημαντικό, στη σημερινή συζήτηση, να τεθεί το ζήτημα της Ε.Ο.Ε., ούτως ώστε να υπάρξει ένα χρονοδιάγραμμα, το οποίο θα επιλύσει αυτό το θέμα, το οποίο είναι αυτονόητο και για την Ε.Ο.Ε., όπως άκουσα τον εκπρόσωπό της, αλλά και ταυτόχρονα θα προκαλέσει περαιτέρω προβλήματα και σε άλλες ομοσπονδίες. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ, κ. Τριαντάφυλλε.

Θα ήθελα να ευχαριστήσω όλους τους φορείς, που προσκλήθηκαν για την συμμετοχή τους στη σημερινή συζήτηση. Σε πολύ μεγάλο βαθμό, οι τοποθετήσεις τους ήταν εμπεριστατωμένες, με συγκεκριμένες προτάσεις και τους ευχαριστούμε όλους γι’ αυτό.

Θα κλείσουμε την συνεδρίαση αυτή, με τον κ. Υφυπουργό.

Κύριε Αυγενάκη, αν θέλετε να πείτε δύο λόγια και θυμίζω ότι έχουμε και μία συνεδρίαση, που έπεται, τη συζήτηση επί των άρθρων.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, θα τοποθετηθώ στην επόμενη συνεδρίαση.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Επομένως, θα κάνουμε ένα διάλειμμα και θα συνεχίσουμε με την 3η συνεδρίαση, επί των άρθρων, στις 16.30΄.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αυγερινοπούλου Διονυσία – Θεοδώρα, Διγαλάκης Βασίλειος, Καράογλου Θεόδωρος, Κωτσός Γεώργιος Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Ράπτη Ελένη, Σκόνδρα Ασημίνα, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Βαγενά - Κηλαηδόνη Άννα, Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Μάρκου Κωνσταντίνος, Μωραΐτης Αθανάσιος (Θάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος και Αδάμου Κωνσταντίνα.

Τέλος και περί ώρα 16.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**